Jamita Evangelium, 25 Nopember 2018, Minggu Ujung Taon Parhuriaon, Daniel 7: 9-14: Harajaon ni Debata Na Manongtong Pelita Batak Online\nSabtu, 24 November 2018 12:53:00\nDi bagasan lobi dua taon parpudion sahat do tu ganup hita barita masa na mangihut on: Tongon marusaha do angka bangso na balga jala na gogo manggulut huaso na tumimbo di portibion mampartahanhon harajaonna be asa torus marhuaso di portibion. Berkompetisi nasida. Angka bangso i i ma bangso Amerika Serikat, Russia, China nang Punguan ni Angka bangso di Eropah (Uni Eropah). Berkompetisi nasida siala hagogoon ekonomi, parsinjataan dohot pengaruh nasida. Manang ise na tumimbo pengaruhna ba i ma na menguasai perekonomian di portibion. Atik pe ndang marporang bodil sama nasida, alai tongon marporang do nasida di perdagangan, laho manggulut huaso ekonomi. Sasintongna sai berkompetisi do nasida saleleng on. Alai nuaeng masa perang dagang siala ni sangkap ni uluan ni bangso Amerika, i ma Presiden Trump, laho pamajuhon satimbotimbona bangsona sandiri na didok rohana saleleng on holan na mangalehon tu angka bangso na asing, hape dirina ndang dapotan. Di tongatonga ni porang dagang i, bahat do angka bangso na so apala gogo di perekonomian dohot di parsinjataon na manghilala panghorhon ni porang dagang I tu nasida. Adong na gabe mangadopi krisis ekonomi siala ni inflasi, alai laos adong do martahan, gariada tong martumbur ekonomina. Bangsonta sandiri, Indonesia, taida marusaha unang susa siala ni porang dagang i, alai atik pe tung maol boi do tong martahan, boi manguduti pembangunan. Godang angka usaha ni pamarentanta na dipatupa laho mangadopisa unang mangarugii hita porang dagang i.\nDi angka na masa si songon i, di minggunta sadarion, apala di minggu Ujung Taon Parhuriaon, di na tapatupa parningotan di angka donganta sahaporseaon naung parjolo marujung ngolu di bagasan sataon parhuriaon on, di na taingot jala tahatindangkon tongtong na mangolu do na porsea di Jesus Kristus Sipalua i atik pe nunga jala naeng marujung ngoluna di portibion, dipangkulingi Debata hita marhite hataNa na mansai uli sadarion. Impolana ni hata ni Debata mangondolhon na mangihut on:\n"Ia angka harajaon di portibion, ndang marimbar angka harajaon nagogo situtu ndang manongtong. Holan Harajaon ni Debata do na manongtong. Ia angka raja na adong di portibion, ndang marimba angka raja manang uluan ni angka bangso na tung gogo situtu, angka raja na so demokratis dohot angka raja na demokratis pe ndang manongtong. Holan Debata na mangarajai saluhut i do na manongtong.\nSiala ni i, ala nunga angka naung gabe ruas ni harajaon ni Debata na manongtong i binahen ni ulaon ni Jesus Kristus na hundul di siamun ni habangsa ni Raja ni sandok raja i hita, ingkon margogo ma hita manghatindangkon harajaonNa na manongtong i. Panindangion na songon i ma sitioponta di na taida jala taadopi angka raja na adong di portibion, na so manongtong i. Ala ni i ndang jadi hita mabiar maradophon angka raja na so manongtong i. Raja ni harajaon ni Debata na manongtong i do sihabiaronta. Ibana do sisombaonta. Molo tung taadopi pe angka raja manang uluan na so mangulahon lomo ni roha ni Debata maradophon hita angka na porsea di Debata Raja na manongtong i, ba martahan ma hita manongtong. Ndang jadi sombaonta angka raja na ingkon salpu i.\nPanindangion di hatongtongon ni harajaon ni Debata na songon i do na disoarahon buku panurirang Daniel to tongatonga ni bangsona nang tu manang ise na porsea di portibion na tongon mangadopi parungkilon bolon. Bangona uju i, i ma halak Jahudi tongon digomgomi raja Gorik, i ma raja Antiochus IV Epiphanes (175-164 Andorang so ro Kristus) na tarbarita mansai jahat, ai dipatutoru ibana Debata Na Mangolu i, jala dipaksahon ibana asa debata ganaganaanna na dipadiri di bagas joro na di Jerusalem. Ala ndang olo bangso Jahudi patupahon i, gabe dipersekusi ma bangso i. Bahat situtu na mate dibunu raja on. Panindangion i tung bagas situtu do.\nIa isi ni buku Daniel i dua do impola ni tonana tu ganup na manjahasa.\nNa parjolo i ma na mangihuton: " Ndang jadi mabiar angka na porsea i di ngoluna di borat di portibion. Disarihon Debata Natumimbul i do angka na marhaposan tu Ibana sambing.\nDi angka situasi na sasintongna di duru ni hatauon ni jolma mangadopisa, ro do Debata paluahon angka na tongtong satia tu ibana. On ma na taida di bindu 1-6 buku Daniel i. Disi taida songon dia tangan ni Debata Na Gogo situtu mangalehon habisuhon dohot hapistaran tu opat halak Jahudi na marhaposan tu Debata di habuangan Babel nang di harajaon Persia. Marhite habisuhon dohot hapistaran na jinalo nasida sian Debata gabe tarbahen nasida mangalapati angka nipi ni raja. Jala marhite i gabe sahat tu nasida huaso di toru ni raja nasida nang di habuangan. Gariada tahe, dipalua Debata do nasida sian api dohot angka singa na pinatupa ni harajaon portibion laho mamunu nasida. Dipalua Debata nasida sian uhum binahen ni tangan ni raja, na piningkiranna sandiri dohot ala disangkapi angka nabisuk ni Raja. Siala ni ulaon ni Debata na gok halongangan na paluahon angka na satia maradophon Ibana, gabe boi angka raja i mananda hagogoon ni Debata i. Isara:\ni.Raja Nebukadnezar na mandok songon on dung dilapati si Daniel nipina: "Tongon do tahe Debatamuna do Debata ni angka raja jala Tuhan ni angka raja, jala sipapatar angka hahomion ala dapot ho papataronmu hahomion on" (Daniel 2: 47).\nii.Dung dipalua Debata tolunsa aleale ni si Daniel, i ma Sadrak, Mesak dohot Abed Nego, sian api na marnalanala, didok si Nebukadnesar ma songon on: "Pinuji ma Debata ni si Sadrak, si Mesak dohot si Abed Nego naung marsuru surusuruanNa asa paluahon naposoNa angka na marhaposan tu ibana.." (Dan 3: 28)\niii.Dung dipalua Debata si Daniel sian angka singa, didok raja Darius ma songon on: "Ibana do sipalua dohot sipangurupi jala Ibana mambahen tanda dohot halonganan di banua ginjang dohot di atas tano on. Ibana do paluahon si Daniel sian huaso ni singa i" (Dan 6: 28).\nNapaduahon, "uju mangadopi parungkilon sian angka parhuaso, na pola sahat tu na agoan hosa, hot ma satia maniop Debata na marhagogoon jala na marharajaon na manongtong i. " Na boi do taadopi songon halak Kristen songon niadopan ni bangso Jahudi uju marharajaon Raja Antiochus IV Epiphanes. Laho patoguhon hita mangadopi i, ndang tuk holan mangido asa dipatupa Debata halongangan bolonNa paluahon hita, songon na pinatupana tu si Daniel dohot angka donganna di bindu 1-6 i. Alai ingkon tuk do na porsea i marnida dao tu jolo tu tingki hamomonang ni Debata na mangolu i maradophon angka na jahat. Songon panurirang Daniel na pabotohon marhite bahasa pangungkapon hamomonang ni Debata, hahohot ni harajaonna dohot hamomonang ni na satia i di ariari na ro sahat tu ari panguhuman i. Marhite hata pangungkapon na dao marnida tu jolo di partondionna, diapuli panurirang bangsona tongon mangadopi pangaleleion nang pamunuon ni raja Antionchus IV I Epiphanes.\nDi sastera pangungkapon i, i ma na dipangke angka tokoh laho manongos tona na bagas tu angka na marungkil so ingkon diboto raja na jahat i lapatanna, disurathon do tona na subversif. Tona na subversif mandok ndang na hot ianggo huaso ni harajaon na tongon manusai ngolu ni bangsoNa i, alai marujung do. Paujungon ni Debata do harajaon nasida.\nDietong do jom ni haujungonna. Jala, lobi sian i, ia ngolu ni angka na naung dipusa raja na jahat i ndang marujung boti. Manongtong do ngolu nasida songon manongtong ni harajaon ni Debata I manghobasi Ibana di ari panguhuman i sogot.\nI do na dipatolhas di bindu 7 sahat tu bindu 12.\nDi bindu 7 ayat 1 tu 8, isarana, tangkas do disi disurathon taringot tu ujung ni angka harajaon na balga na naung manusai ngolu ni bangsonNa, i ma harajaon Babel, harajaon Persia, harajaon Gorik na pinungka ni Raja Alexander Nabolon, sahat tu angka raja na manguduti harajaonna niuluhon ni angka jenderalna (i ma dinasti Seleucid dohot di Ptolomeus), sahat tu raja na ro sian dinasti Seleucid i ma Antiochus IV Epiphanes na di ayat 8 digoari sada binatang na paopathon na martanduk sampulu jala tubu sada tanduk sian angka I (ayat 7-8). Dung dipatorang hinajorbut ni na opat songon binatang i (ayat 8), dipatolhas ma di ayat 9-14 taringot tu na mangihut on:\nParjolo, hagogoon ni Debata sihobason ni marribu dohot marloksaloksa jolma (ayat 9-10), dohot hatongtongon ni harajaon ni Debata na (ayat 13-14), alai, Paduahon, ujung ni angka harajaon na jat na tingkina nunga dietong (ayat 11-12).\nDi na patorangkon i si Daniel, ndang apala didok ibana i marhite hata narrasi manang sarita, alai marhata pangungkapon do ibana. Ingkon marhata pangungkapon do ibana, ala subversive do mandok adong do na gumogo sian raja Antiochus IV Epiphanes i uju i. Jala subversif do tong mandok na nunga dietong ari pangujungina (ayat 12). Tu Aintiochus subversif do i, alai tu angka na manaon patoguhon do i. Alai ni i ma digombarhon ibana Debata na marhagogoon situtu na harajaonna manongtong i dohot dua hadirion.\nHadirion naparjolo, i ma" Ibana na so suda arina" na tongon hundul di atas ni angka habangsa na marjillamjillam api na marroda na marnalanala, na marpahean na saksak songon itak jala marobuk songon hapas na binusur (ayat 9). Hagogon dohot habadiaon ni debata digombarhon marhite i. Di Padan Narobi dipangke do api patorangkon hadirion ni Debata jahowa na mandok nagogo situtu do Ibana (Ida 1 musa 15: 17, 2 Musa 3:2, 19:18, 13: 21, 1 Raja 18). Di jolona ruar sada sunge api, jala mabaor sian adopanNa na manghobasi ibana, jala marloksalokas jongjong diadopanna (ayat 10). Disi ma ari panguhuman ditontuhon jala angka bukku dibungka.\nTona ni Daniel maralohon raja Antiochus IV Epiphanes i ma mansai tangkas: Atik pe bahat dibunu ibana, jala dipalea ibana Debata Jahowa, alai ndang tarotapisa panombaon tu Debata na agogo situtu i. Jala tu angka na satia tu Debata alai manaon dibahen raja i, tangkas do ujung na denggan di nasida, i ma tuk do nasida manghobasi Debata atik pe ro sunge api na mansai mohop situtu binahen ni raja i maradophon nasida. Gariada tahe di na di bungka angka buku, ndang diuhum nasida.\nHadirion na paduahon, i ma "Sahalak na songon anak ni jolma" na diida ibana di bagasan pangungkapon borngin na ro marhite ombun di langit. Ala diida Daniel tong na tarboan ibana tu jolo ni "Ibana na so suda arina " i (ayat 13), gariada tahe dibasabasahon tu ibana pamarentaon na manontong na so tupa munsat sian ibana dohot hamuliaon nang harajaon sinomba ni saluhut bangso na marpanghuling marragam. Na boi do idaonta sian on alo ni na naeng tibu masa tu angka binatang i, i ma na laho salpu (ayat 11-12). On ma sada panghirimon na mangolu pinatolhas ni Debata marhite Daniel laho mamargogoihon bangsoNa na tongon digosagosa si Antiochus IV Epiphanes i.\nNdang manontong raja on, marujung do, alai ro ma na manongtong na songon anak ni jolma. I ma panghirimon mesianis na pinatubu ni Debata tu bangsoNa. Jala taboto tangkas, leleng do dipaima bangso Jahudi haroro ni Na songon anak ni jolma i (Heber: bar'enas). Taboto tangkas na, songon sinurathon ni evangelium Markus na patorangkon Jesus Anak ni Debata na ingkon manaon, dua ratus taon hurang lobi dung panurirangon pangungkapon ni Daniel on Jesus sandiri na dihatindangkon apostel Petrus Mesias Anak ni Debata i do na mandok Ibana do "Na songon anak ni jolma na ro marhite angka ombun i" (Markus 2: 10, 28, 8:31, 38, 9: 9, 12, 31, 10: 33, 45, 13: 26, 14: 21. 41. 62). Na asing na mamangke hata i (Joh 12: 34, Ulaon 7:56, Pang 1: 13, 14:14) mamangkesa manudu tu Jesus Kristus. Ala ni i, atik pe ndang apala diboto Daniel tangkas ise na songon anak ni jolma i, jala ala anak ni Debata do Jesus Kristus i, jala dung hehe Ibana sian hamatean nunga dipatimbo Ibana satimbotimbona jala disomba angka na porsea di Ibana rap dohot Debata Ama nang Tondina. Dohot jempek hata, sada do Ibana dohot Debata na tumimbul gogo i, na digombarhon songon "ibana na so suda arina i," ndang pajolohu hita mandok na manudu tu Debata na marharajaon na manongtong i do tangkas di ujungna na sinurirangkon ni panurirang Daniel on uju mangadopi parungkilon bolon bangso ni Debata i. Tu raja Antiochus IV Epiphanias nunga barita na mansai koras barita pinatolhas ni Daniel on tu ibana: Ro ma ujungna hatop, dietong jom, alai ro ma na marharajaon na manongtong i. Alai nunga tongon ro na songon anak ni jolma i marhite ombun na manongtong harajaonna, sisombaon ni sandok bangso.\nSiala ni i, di Minggu Ujung Taon Parhuriaon on, mansai ringkot sahali nari tarimangrimangi hagogoon ni Debata dohot hatongtongon ni harajaonNa.\nSai hot ma tatiop i. Laos mansai ringkot do tong taida hatongtongonta angka na satia tu Ibana tong di harajaonNa na manongtong i. Na so jadi hita marsigantung tu angka raja na ro sian hajolmaon na so manongtong, tarlumobi angka na jahat. Ndang jadi hita umbiaran mida nasida sian mida Debata na marhagogoon na tumimbul i, na badia i. Bahen ma Ibana Rajanta na manontong i. Ai Debata Raja na satia do Ibana nang di na taadopi partingkian na maol di portibion. Ai disarihon Ibana do hita di portibion nang sahat ro di ro ajal ni hasiangan on.\nLaos boi do tapangke tingki mangarimangrimangi songon dia hita mamereng dirinta sandiri. Molo dipasahat Debata tu hita sada tanggung jawab na balga manguluhon donganta jolma di portibion nang manguluhon parsaoran, misi nang ulaon holong ni angka na porsea i di tongatonga ni dohot marhite sian huriani Kristus i, jamot hita: Unang tarajumi dirinta raja na marharajaon na manongtong i. Unang. Sotung songon raja Antiochus IV Epiphanias hita na dietong jom ariari ni harajaonNa ala dileai Ibana Debata, jala dipasingkorsingkor ibana ngolu ni angka na porsea i.\nMolo adong sian hita na tongon marungkil ala ni haporseaonna, tatap ma tu jolo: Mansai pasti do ujung nauli ni angka na porsea na martahan di na marungkil i: I ma masuk bilangan ni angka na manghobasi Debata ibana, atik pe ro sunge api di antara ni ibana dohot habangsa ni Debata na marjillamjillam i tarbahensa do manghobasi Ibana, jala di ari panguhuman i, tarsurat do goarna di buku hangoluan i.\nMansai ringkot do on rimangrimangonta di partingkianta nuaeng na mamereng mansai bahat angka donganta sahaporsreaon na so sa dogma dohot HKBP na sai mangondolhon na so daion ni angka na porsea di Jesus Kristus be dalan-dalan ni ngolu na maol jala na gok tantangan, alai ganup na porsea I marhangoluon na mardohar do jala na so dais be ngoluna sian parungkilon. Mangihuthon hata ni Debata na di Daniel 7: 9-14 i, dihamonangkon Debata do ngolu ni na manaon ala ni goarNa, ala ni na martahan manomba Ibana nuaeng nang di ari panguhuman sogot atik pe marungkil. Ganup naung jumolo borhat sian tongatonganta rap dohot Kristus na manongtong i, manongtong do ngoluNa di harajaonNa na manongtong i. Amen(*)


HATA BONA, BOHO DOHOT BUHU – TanoBatak\nHATA BONA, BOHO DOHOT BUHU\nPanghataion na marboho dapot ma namarbuhu. Sasaruas do hata i asa dapot na marbuhu. Umbahen didok: “Unang manuan bulu ho na so ruas”. “Unang manuan buhu ditonga ni ruas”\nJotjot do dihatahon natua-tua; “Sande ma gandar bulu tu soban na tata, unang hita pagulut, ta bege sidok hata”.\nNaginoaranna Gandar bulu ima sambuhu bulu na sirsir parbalgana, jala somal do on dipangke bulu suratan. Sian lubang ni bulu i ma diombushon hosana laho pagalak api naung dibahen hian angka rapan rapan manang ranting ranting laho panonggorina.\nMuruk ma sada natua tua tu boruna ala so rade dope sipanganon na gabe tugo, tu pangula, dialusi boruna i ma dung jolo dipeakhon gandar bului tu soban natata didok hatana: “Unang ahu muruhi, bereng ma disi”. Dungi dibereng natorasna ma pardahan i hape mellep so mellep api ala ni soban na tata.\nLapatanna, ndang jadi tihaan dongan ianggo so jolo tangkas binoto didia hahuranganna, jala ndang jadi uhumon dongan so jolo binoto didia salana.\nMARLUNDU SONGON NAPURAN\nMARPADUNG SONGON LOSUNG\nMARGADU SONGON HAUMA\nMARBIBIR SONGON BATANG AEK\nMARBINDU SONGON SURAT\nLundu ni napuran ima angka urat urat ni napuran. Aut so adong lundu ni napuran gabe suman doi songon bulung ni gadong andor nagale gale. Lapatanna tipak pe pangkataion iangkon adong do lunduna napatomuhon jala patoguhon pangkataion i.\nPadung ni losung, ima topina namardingding. Molo soadong padung ni losung, maraburan do naniduda. Suang songon i do nang pangkataion ingkon adong do padungna unang seang somartontu, sai mangararat pangkataion alau dang ujung tunasinangkapan hian. Dilapati doon nang tu angka parngoluon asa unang mambur seang angka naniula.\nGadu ni hauma ima marguna, parjolo, manampin aek unang mahiang pangulaan, paduahon tanda ni parbalohan dohot hauma naasing. Pinomat sahali sataon ingon dipature do gadu asa unang tiris jala mapulha dibahen aek namangabolon. Suang songon i nang pahombarhon tu tuhe asa unang mangeak dohot tareak. Ingkon tingos tu tuhe do gadu jala ido ajak-ajakna.\nDilapati doi dang tu pangkataion nang diparngoluon siganup ari, asa dipagopas parbinotoan asa unang mura talu dipollung jala ingkon une jala hot di ruhut ni parsaoran marojahan holong dohot dame.\nSongon ima pangalapation ni sude angka umpama ondeng.\nMARJUNJUNGAN SONGON DOLOK\nMARBANGGUA SONGAN RURA\nDolok manang Buhit sarupa doi di pamerengan, alai dang dos i sian tinorpana/bentuk. Molo manatap iba sian dolok boima berengon nahumaliang. Molo marsoara/manggora iba sian julu ni rura gabe habegean di jae, digoari doi marsaringar.\nHalak Batak molo marulaon adong do uluanna, adong raja jolo, adong tunggane, adong panungganei, adong panoropi. Songon i ma ganup adong siulaon dohot uduran.\nNuaengon dang tanda be uluan, dang tanda be angka tunggane songon i nang panungganei. Ai nungnga dipamasa gugu tok-tok, dipamasa jambar mangaris, gabe sosa ma gadu-gadu mumpat angka taluktuk, gabe sega ma uhum nauli binahen ni jolma na so olo marguru.\nNUNGNGA PUNGGUR PUNGGUR GABE SAPA\nNABURHUNGON GABE RAJA.\nGuru dok nama jolma, dang gabe guru di UGARI\nLapatanna, molo adong sada ulaon ingkon tangkas do martanda uluan bahenon manang sangap bahenon raja jolo.\nMARDOSDOS SONGON SIMARUNAP UNAP\nSimarunapunap sada suan suanan do i suman songon ampapaga. Sai mardosdos do partubu ni simarunap unap dang marsitimboi. Unang mardosdos songon simarunapunap, lapatanna dipambahena unang adong na hurang sirsir.\nMolo dung sidung mambuat eme / panen dipamasa do diganup luat mangaruasi bondar. Adong ma sada ama na ungkap roha mangalehon sada lomuk dohot indahan laho panggogo/tugo ni natorop. Dinamangan i nasida roma angka naumposo mambagi sipa nganon dohot lomukna, alai dang marhasurungan dibahen tu angka uluan, panjoloi songoni nang raja jolo.\nDipinsang natua tua ma naposo i : �Mardosdos do dibahen hamu songon simarunap unap�\nBONA PINASA : Pandohan na mandok “bona ni pinasa” marlapatan doi paboahon bonana doi. Alai “bona pinasa” asing do lapatanni i. Masa do mandangkai hau mambahen parik ni porlak. Molo Jior manang bintatar didangkai, dangkana i sai mangalambung do (holang sian bonana). Ianggo Pinasa didangkai, dangkanai sai marpungu do jonok tu bonana.\nBona Pinasa lapatanna tung tu dia iba mangalangka ingkon ingot do ditano hatubuan.\nDung ojak marhuta ompunta Tuan Sori Mangaraja di Lumban gorat Balige disuan do disi sada PINASA, digoari ma i PINASA SOPORA, lapatanna, porlu siingoton jala nihasiholan\nBONA PASOGIT : Parhutaan pinungka ni sada sada marga manang saompu sahat tu pitu sundut\nBONA BULU : Tano na tinombangan manang na ginulut sian marga na asing laos dibahen ma i parhutaanna\nBONA SAMBANG : Parhutaan pinungka ni sada sada marga manang saompu sahat tu na marsundut sundut alai dang adongbe tinggal angka pinomparanna disi.\nNovember 30, 2007 tanobatak\n7 respons untuk ‘HATA BONA, BOHO DOHOT BUHU’\nArgado bona ni pinasa…..ido na somal binege saleleng on. Hape molo pinaihut-ihutdo hatorangan na di ginjang i, salado hape i.\nDesember 18, 2007 at 1:55 am\nbellina manurung berkata:\nmajalah berbahasa batak dimna saya bisa dapat??\nsaya tggal di medan\nprikcen sitanggang berkata:\nmaol nai attusan….\nTuahbin Dabukke berkata:\njolo marsungkkun ma jo tu opputta si jolo-jolo tubu, ai sibinoto be aha artina\nRobert Naibaho berkata:\nMauliate godang ma tu Amang Panurat, Raja Bilher Marpaung, suang songon i ma nang tu tanobatak.wordpress.com. Nunga lam nal-nal pangantusion tu angka pandohan na sai laon naung jot-jotan ndang marhapeahan di hasintongan-na. Horas ma di hita saluhutna. Sai anggiat ma lam torkis parngoluonta be jala singkop saluhut na niulanta. Botima. (eReN).\nBella Kendy Purba berkata:\nmaulate tulang, mambaen tiur parbinotoan\nDian P Sinaga/Tapanuli Sumatea Utara berkata:\nhea do hubege didok sada natua-tua; molo sasintongna bona ni pinasa do; alai ala nga songon namaol luluan bona ni pinasa; gabe adong ma istilah bona pasogit; hape bona posogit on dang jelas lapatanna.\nFebruari 29, 2012 at 4:43 pm


Comments Posted By Bonar Siahaan\nSebenarnya cerita diatas adalah legenda,tak penting kita berpolemik untuk menanggapinya. Namun bila kita punya cerita (turi-turian) mari kita tampilkan untuk publik agar kawan-kawan bisa membaca dan mungkin sebagai hiburan dikala hatinya sedang galau. Tapi ada juga legenda bila kita amati dengan seksama bisa jadi bahan penelitian bagi yang ingin mempelajarinya.\nAda orang Yunani yang bernama Galileo mempertahankan pendiriannya,bahwa Bumi yang mengelilingi Mata hari walaupun pada zaman itu Kerajaan Yunani berpendapat bahwa\nmata hari yang mengelilingi bumi. Sampai ahirnya sang Galileo mati di penjara demi ilmu yang telah dia pelajari.\nSekarang,siapa yang tidak mengakui kebenaran yang Galileo\nComment Posted By Bonar Siahaan On 07.01.2008 @ 10:59\n@ Badia Tambunan,SE\nHujaha do surat na sarupa tu komentar muna, sian Ir Hasautan Simanjuntak pinasahat ni moderator Partungkoan tu ahu. Nungga leleng nian surat i jinalo jala dietong roha dang porlu alusan. Alai tubu ma muse turoha mangalusi dung binoto naung mangararat do hape surat i jala paasing asing goar namambahen. Longang do roha, namargabus do panurat i manang na paasing halak do manurat alai tung apala sarupa isina.\nManang na ise pe hamu, sintong manang gabus, alai ala sian Ir Hasautan Simanjuntak do hujalo surat, jala sai dijaha ibana ma alushon.\nDi taon 1980 hea do rampak ahu dohot dongan di Jakarta – Bandung manangihon jamita ni Yusuf Rony, jala tung hona do tubagasan roha angka jamitana i. Ala malo nasida marjamita,mansai godang do naro manangihon jamitana ai bolas dipatorang natarsurat di Alkitap ndang pola sungkot-sungkot. Disada tingki dijamitahon nasida ma taringot tu pemuda kaya jala tangkas antong dipatorang naso boi bongot tu surgo hasonangan i saleleng dipeop artana i, dibaen do judul ni jamita i “PEMUDA KAYA“\nTung gomos do di jamita on diondolhon “juallah hartamu bagi bagikanlah pada orang miskin”.\nDung adong sampulu taon nari (1990) mansai torop ma huida angka parjamita di hotel berbintang songon naung godang taida nuaeng on. Dimulana mansai denggan do tutu, alai dung lam leleng gabe godang do ondolan ni hata ni parjamita manariashon parpuluan songon namasa di Bangso Israel tingki narobi.\nSungkun-sungkun ni roha; Boasa ma dang tu pulau-pulau Riau manang tu pedalaman ni Papua dohot tu Kalimantan angka parbarita halalas ni roha godang laho manjamitai ?\nDisietehonhu hea do huboto sada dakdanak mangaluhon natotorasna tu amanta Pandita jala sungkun-sungkun di didok tui Pandita i songon on; “Dia do tumagon oloan PATIK PAOPATHON sian PATIK PALIMAHON?”. Longang amanta Pandita i umbege sungkun-sungkun ni dakdanak i jala didok ma songon on, “Ingkon rap ulahonon do i”. Alai didok dakdanak i ma ndang boi rap oloan ai molo nioloan patik paopathon maralo do tupatik palimahon.\nDidok Pandita i ma, manghatai ma jolo ahu dohot amanta (tongon nartoras ni dakdanak i guru huria). Hape tarboto ma na disuru Guru Huria i do anakna i mamuro hauma tongon di ari Minggu.\nSungkun-sungkun ni roha, sotung holan manghatahon do parjamita hape ndang pola dohot mangulahon ?\nMolo taringotanta Alkitap, Bibel manang Bible jolo taguruhon ma hata Heber, Ibrani dohot Yunani kuno ai adong do saotik parasingan ni Alkitap, Bibel dohot Bible.\nDidok anggi doli (Ir Hasautan Simanjuntak); “Asi ni roha i tu halak Batak naung timbo parbinotoanna jala mangolu di hamajuon ni “teknologi” alai tongtong manghaporseai jala mangula ditondi ni adat.\nSiondolhonnonhu tu anggi doli, huida dijolo ni gormu Ir, Insiniur do ra napinataridahon ni anggi doli, jadi pauli ma jolo nasohea dipauli dongan asa tanda halak batak naung marparbinotoan natimbo.\nAut sura ndang Kristen namarbudaya Batak di Toba ndang boi marsaor angka namarugamo na asing di Toba, alana molo marhorja (marpesta) Kristen di argai do donganna nang pe asing ugamona.\nAlai molo Kristen naso marbudaya Batak ndang olo marsaor tu naso saparpunguan dohot nasida, jala sijagaon do on nagabe boi muse sibonsiri songon namasa di Poso dohot Ambon. Aha dosa dibahen ulos dohot tandok ? Tumagon do “uang” boi mambahen dosa.\nNatangkas huguruhon ;\nNiajahon ni Agama, jamita (poda) gabe parange.\nNiajarhon niadat, parange (pambahenan) gabe poda.\nAgama sada punguan marsaor tu Tuhanna.\nAdat sada punguan marsaor tu donganna jolma.\nBoi do marsaor tu Tuhan i naso olo marsaor tu dongan jolma ?\nSian ahu anak ni nahea Guru Huria dohot Pandita\nPatuan Raja Bonar Siahaan. (Op. Tumintang)\nComment Posted By Bonar Siahaan On 01.10.2007 @ 15:42


Trio Amsisi Archives - Lirik Lagu Batak Trio Amsisi Archives - Lirik Lagu Batak\nCategory: Trio Amsisi\nLirik Lagu Batak - October 9, 2020 - No comments - Trio Amsisi\nlirik lagu diado alana. cipt : yamin panjaitan. dia do na so suman. pambahenanki da hasian. mambahen muda roham. gabe mandele au alani ho. mandate tahe nang rohakki. naeng sukkunon hu ho. dang disi be ho. ai nungga muli ho ito. dang naso hu dok tuho. molo tung nahgurang ahu tu ho. hatahon jolo nian. dang […]\nlirik lagu gellengta ido hamoraon. inang ni gellengkku. boru ni rajakku na burju. unang sai holsoan di hapogoson. unang sai manarita. marnida dongan na lobi parsarian. pos roham parsonduk bolonku. dos ni roha ido na tutu. ido naummarga anggiat sahat. soluta tu bariba. sonang ma roha sai di pasu pasu tuhanta. bereng ma anakta on […]\nDos Do Nakkok Na\nLirik Lagu Batak - October 5, 2020 - No comments - Trio Amsisi\nlirik lagu dosdo nakkok na. unang ho mandele jala unang marsak. molo pittor ro akka sitaononi. ikkon sabar do lao manaon sude. nang parsorion do angka sude sidangoloni. sai ulama angka nadenggan. sai padao ma molo tung adong pe namanusai pingkiranmi. asa sonang roham, asa sonang roham. lao mangula sasude angka ulaon siganup ari i. […]\nIse Do Na sala\nlirik lagu isedo nasala. dung saut au tuho hasianku. soada arsak dibagasan rohakkon. tuho do hasian mangalu-alu. lao papuashon na dibagas rohakkon. alai di naso panagaman i. roma akka pangunjunani. jot-jot ma tubu parbadaan i. holan na marsak au lao mamikkiri i. ise do na sala hasian. aha do sikkap mabarbar ni. sotung gabe sursar hasian. […]\nlirik lagu gabe mabiar au. sai tumatangis au, tarilu-ilu. jala jot-jot ma au, songon na lilu. nga sala au hape, diparngoluankon. mangula na so suman. sai hubilangima, ari-arikku. nunga godang hape, akka dosakku. las godang ma muse, nang pikkiranku. gabe buni sasada au. salpu ma ari, salpu ma bulan. salpu nang taon. akka nahancit akka nadangol. […]\nlirik lagu sasada ho do. sada do mataniari i ito. boi doi patiurhon sasude. ai bulan i pe sada do. boi doi manondangi borngini. holan ho, holan ho do hasian. sai tuho, ai tuho do rohakki. sasada ho do hasian. na boi manganju rohakkon. sasada ho. manang tudia pe au lao hasian. jonok doho dilambungki. […]


Jamita Evangelium, 14 Oktober 2018 Minggu XX Dung Trinitatis: Pir ma Tondim jala Marsihohot (Josua 1:-6-9) Pelita Batak Online\nSabtu, 13 Oktober 2018 17:32:00\nOleh: Pdt Dr Robinson Butarbutar, Na tongon di Sipoholon dope dung mandohoti Sinode Godang HKBP 8-12 Oktober 2018, HP/WA: 0812-62472015\nDipangke Debata Pargogo Nasohatudosan i do hita angka jolma, angka anak dohot boruNa di portibion laho patupahon ulaon na denggan tu hajolmaon dohot tu na tinompaNa na asing, mamungka sian angka ulaon na metmet situtu sahat tu na tung balga situtu, na ringkot jala uli tu hajomaon marsasahalak sahat tu na uli dohot na ringkut tu punguan hajolmaon na balga situtu, isara punguan ni sada bangso nang punguan ni angka bangso, sian na ringkot di sada inganan na metmet, isara na ringkot tu sada jolma di inganganna mangolu dohot na ringkot di sada parsaripeon, di sada huta na metmet sahat tu na ringkot di sada kecamatan, kabupaten, propinsi dohot negara kesatuan. Sai dipangke Debata do jolma i patupahon ulaon na denggan.\nUlaon na pinasahat ni Debata tu na jinouNa i sai angka ulaon na marimpola jala marsintuhu do. Tarida do i di Bibelta on. Tarida do i tong di sejarah ni hajolmaon marsadasada na naung digurithon di angka buku sejarah ulaon ni jolma nang na so digurithon pe tahe.\nIsarana, di angka luat pertanian, sian tingki pertanian na mansai tradisional sahat tu na mansai modern nuaeng on, sai adong do taida angka donganta jolma na dipangke Debata mambahen beha asa denggan pertanian i, isara angka natuatua ni huta na manjouhon asa adong dipatupa huta i dalan haroroan ni aek, asa boi tubu denggan eme, asa sude partani dapotan aek na ro tu haumana.\nDi pertanian modern dohot post modern, na marusaha mambahen boi gumodang produksi pertanian dohot jumotjot, dipangke Debata do angka ahli pertanian patupahon i marhite angka penelitian-penelitian na menemukan benih-benih unggulan jala beha asa angka pupuk na dipangke asa denggan tubu jala marparbue suansuanan i asa unang paro sahit, isara pupuk organik. Siala ni i do umbahen na nunga tarris sipanganon di portibion, atik pe sai adong dope na so boi dapotan sipanganon ala ni hapogoson. Songon do tong di angka ragam na dalan ni ngolungolu ni jolma, gabe ndang pamaolhu be jolma I mangalului sipangononna dohot siinumonna nang pajongjong angka jabuna, sai adong do dipangke Debata lam padengganhon ngolu ni jolma i.\nDi bidang pendidikan, sai dipangke Debata do angka guru dohot angka ahli pengajarion laho mangajari angka dakdanak, dohot laho mangalului dalan beha ma asa ummura angka na marsiajar hatop mengantusi pangajarion. Isara pangajarion na mendikte, gabe pangajarion na partisipatif, na marnida parsiajar i ndang holan sijalo parbinotoan, alai dohot do subjek ni parbinotoan.\nDi bidang hahipason, dipangke Debata do tong angka peneliti medis laho mangalului dalan ndang umboto dia sibonsiri sahit ni hajolmaon, alai dohot do angka dalan patupa ubat na boi pamalum sahit ni jolma, jala beha asa tardungdung jolma manuhor ubat i, unang paargahu.\nDi bidang politik, isarana, dipangke Debata do sian tongatonga ni bangso na dijajah i angka na manguluhon perjuangan kemerdekaan sian angka penjajahan tradisional, modern dohot post-modern.\nDi bangsonta, dipangke Debata do Ir Sukarno Hatta laho mamboan hita ruar sian penjajahan Bolanda. Dipangke Debata do tong Gusdur (Abdul Rahman Wahid) presidenta na paopathon, mamboan bangsonta sian diskriminasi ras dohot diskriminasi agama. Dipangke Debata do tong Presiden Ir. Joko Widodo laho membangun angka infrastruktur di negaranta dalan mamboan hita ruar sian hapogoson dohot hatartadingon, asa boi bangsonta meret sian bangso na berkembang tu bangso na maju.\nJala di tongatonga ni angka keluarganta halak Kristen Batak pe, sai dijou Debata do sada, manang dua manang lobi ruas ni keluarganta i laho mamboan keluarga i tu ngolu na dumenggan, ndang holan angka ama manang ina i, alai dohot do angka ianakkon nang pahompu pe tahe, marhite angka pendidikan, usaha, nang angka ulaon na adding pinatupa nasida.\nSongon i do tong najolo bangso Israel na naung malua sian parhatobanon Misir. Andorang so ditaripari nasida batang aek Jordan, andorang so dipansagihon angka tano di bariba ni Batang Aek Jordan i tu ganup houm nang marga pomparan ni si Jakob, dijou Debata si Josua anak ni si Nun, na naung manghobasi si Musa mamboan nasida ruar sian parhatobanon i dohot di pardalanan di halongonan laho mamboan nasida tu tano di taripar ni aek Jordan. Ulaon na bidang, na balga dohot na dokdok do mamboan sada bangso naung leleng di halongangan, sada bangso na nomaden hian, na sai meret, gabe sada bangso na mian di tanona, na so adong hajongjonganna hian gabe sada bangso na marhajongjongan, i ma marnampunahon tano na naung dibasabasahon Debata tu nasida, alai na tongon diingani angka bangso na asing. Manguluhon sada bangso di sada masa transisi i mansai maol do.\nBahat nari angka contoh na boi patolhasonta dison. Alai na di ginjang i nunga tuk patolhashon tu hita pammmangkeion ni Debata tu hita.\nAdong do panjouonna i na so apala dokdok, alai adong do na dokdok, jala dokdok situtu, na boi mambahen na manjalo turgas panjouon i angka hitir. Dokdok manang ndang, sai dipastihon Debata do beha asa saut panjouonNa i. Ala diboto Debata Naumboto saluhut i do keterbatasan ni jolma i, jala ala ndang Debata jolma i, sai dipatupa Debata do ulaonNa na mansai togu laho patauhon na jinouNa i, asa boi marhite na jinouNa i saut angka na uli jala na denggan na sinangkapanNa i marhite ulaon ni na jinouNa i.\nNdang tagamon so angka hitir si Josua anak ni si Nun manjalo ulaon panjouon pinasahat ni Debata tu ibana, i ma (i) Mamboan bangso i manaripari batang aek Jordan i (ayat 2-5) dohot (ii) Mambagihon tano sidapothonon nasida I (ayat 6). Ala ni i ma dipatogu Debata si Josua asa pir tondina, ndang monditondit rohana, unang tahutan, ai donganan ni Debata do Ibana manang tu dia ibana mangalangka.\nNian ndang dipabotohon tu hita di Josua 1:2 songon dia bagas ni Batak aek Jordan i. Adong do angka peneliti na mansura na ndang apala bagas batang aek Jordan i. Alai ala ndang holan hinadokdok ni na mambagihon tano i sambing hape turgas pinasahat ni Debata tu si Josua (1:2-5), alai dohot do hinadokdok ni mamboan nasida manaripari aek Jordan i (1:6) na mambahen Debata Jahowa mandok tolu hali tu si Josua di ayat 6-9 on asa pir jala marsihohot tondina (ida ayat 6,7,9), jala pola didok asa unang monditnondit rohana, unang tahuton ibana ala Jahowa Debatana na mandongani ibana manang tu dia mangalangka (ayat 9), ba ndang apala pajolohu hita mansura na bagas do aek i jala ulaon na maol do manariparisa. Ulaon na maol do mambagihon tano i.\nI ma Debata Jahowa, Debata ni si Abraham, Ishak, Jakob, Josua, Debata ni Israel i, Debatantan na tatanda di bagasan Jesus Kristus Sipalua i. Sai dipatogu do hita mangulahon panjouonNa i tu hita, di tongatonga ni harajaonNa di portibion, di bagasan dohot sian tongatonga ni huria dohot di portibion, di keluarganta, di ulaonta, di sintasintanta: "Pir ma tondim unang monditondit roham" ai dongananNa do na jinouNa i manang tu dia ibana/nasida borhat.\n(Di tingki manurgashon angka siseanna Jesus di abad parjolo asa laho tu liat portibion mambaritahon barita na uli, dipapos Ibana do roha nasida marhite na mandok na dongananna nasida rasi rasa ro ajal ni hasiangan on, ndang holan intap ni ujung ni ngolu nasida.\nHata ni Debata na tu si Josua i do tong hataNa tu hita halak Kristen Batak di sandok portibion nuaeng on. Songon naung tinotophon Sinode Godang HKBP di bulan Oktober 2014, ia sidungdungonta di bagasan taontaon na ro on songon huria ni Kristus i ma gabe pasupasu tu donganta jolma, marhite angka ulaonta na denggan tu donganta jolma songon hataridaan ni pangoloionta tu patikNa, patik holong I ala nunga dihaholongi Debata hita mansai bagas, rimbo dohot bidang di bagasan Kristus Jesus Tuhanta i. Di ganup pargulmiton ni ngolunta dijou Debata do hita patupahon na denggan tu ganup donganta jolma (Rom 12: 17b, patudos 1 Tes 5: 15, Gal 6: 10, 2 Pet 1:7).\nPir ma tondim jala marsihohot, ninna Tuhanta tu hita angka ruas ni HKBP di bagasan minggu on, unang tahutan, ai na dongananNa do hita manang tu dia hita mangalangka jala mangulahon angka ulaon na denggan marojahan tu impola ni hataNa, I ma manghaholongi dongan jolma doshon dirinta?\nBoasa ma di partingkianta nuaeng mansai ringkot hita paposhon rohanta tu Debatanta Natumibul i na naung mandok hataNa tu hita asa pir tondinta, ala na sai dongananNa do hita?\nSuraon do na tongon angka hitir hita halak Kristen Batak nuaeng on di pardalanan ni ngolu nang ulaonta, marsasahalak nang marsasapunguan? Molo angka halak Kristen Batak di tingkitingki na salpu di Indonesia dohot di sandok portibion sai martondi na pir dohot sai marroha na marsihohot do hita patupahon angka na denggan mamungka na mangaranto nasida tu sandok Indonesia on, i ma membangun Indonesia Raya, di angka luat na suhi sahat tu angka luat na ribur, sai martondi na pir dohot marsihohot, suraon do di tingkinta nuaeng nunga tabonai ndang martondi na pir ala ni bahat dohot dokdok ni tantangan na taadopi di na patupa angka na denggan hita di ulaonta be, manang na songon abdi negara sipil, militer, polisi, hakim, dna, manang na songon pengusaha na parohon ulaon tu donganta jolma, manang songon politisi mandapothon musim pemilihan umum serentak di bulan opat taon na ro laho mambahen uhum na denggan di tongatonga ni bangsonta? Suraon do angka ruasta partani angka hitir siala ni maol ni mangalului na ringkot asa boi pasingkolahon angka ianakkon manang pahompunta mandungdung sintasinta nasida?\nSuraon do, siala ni parmaju ni parbinotoan ni jolma di portibion na pola sahat tu hatauon patupahon alat-alat teknologi na canggih na gabe dao dumenggan mangulahon ulaonna sian hatauon ni jolma i sandiri, i ma na ginoaranna artificial intelligence, manang robotisasi, na mambahen bahat ma angka donganta jolma, ra dohot angka anak dohot borunta muse na ingkon agoan karejo na naung binuat ni angka masin na pistar i? Tu dia ma annon hita halak Kristen Batak na so timbo parbinotoanna di zaman artifial intelligence dohot robotisasi on?\nSuraon do songon halak Kristen hita di Indonesia di ariari na ro gabe boi ndang manghilala hita angka na mangihuthon Jesus songon warga negarai kelas satu, ai nunga sanga margurasa tondi na mambahen pamolatmolatan di tongatonga ni bangsonta mamungka tolu pulu taon na salpu, na mambahen gabe kerja keras nuaeng pamarentanta mangotapi tondi na songon i? Mangihuthon Kapoldasu A. Harianto dina martona ibana tu ruas ni sinode godang HKBP di Sipoholon, Kamis tgl 11.10, umbahen na adong pe angka na naeng mamolatmolat bangsonta ia tujuan nasida i ma laho menguasai sumber daya alama dohot torop ni bangso Indonesia. Beha ma masa depanta songon sada bangso molo marhasil do angka bangso na gogo i laho mambuat angka sumber alamta i?\nSuraon do tongon tahilala nuaeng on di angka inganan ngolu nang ulaonta i lam maol patupahon na denggan na marragam i tu donganta jolma ai gabe angka jolma na mangulahon ulaon hajahatan do na gabe sitangihononhon suara nang lomo ni rohana, gabe manginsuhut angka siula na denggan, so marimba halak Kristen Batak?\nSuraon do tongon tahilala na lam maol hita ruas ni HKBP dapotan inganan marsikkola, dapotan ulaon, dohot patupahon ulaonta na marragam songon i nang promosi asa boi hita marhite sian i patupahon na denggan di ngolunta, tu donganta sabagas, donganta sahuria, donganta sahuta, donganta jolma di tongatonga ni bangsonta Indonesia on ala siihuthon Kristus hita, ala taula ulaonta denggandenggan, ndang sian dalan na so denggan, korupsi, manangko?\nManang dia pe tahilala nuaeng jala songon dia pe dokdok ni siadopanta nuaeng laho patupahon ulaon na denggan di ngolun songon dalanta mandok mauliate tu Debata siala naung ditobus Ibana hita mansai arga di bagasan Jesus Kristus, sadarion ma hita dipangkulingi Debata unang tahutan, alai asa pir tondinta, marsihohot di haporseaonta nang di ulaon na denggan na taula.\nMansai ringkot do hita songon halak Kristen Batak manorushon tradisi ni halak Kristen Batak na so olo tahutan, baliksa sai martondi na pir dohot marsihohot ia angka halak Kristen Batak i, tung pogos pe ngolunta. Molo adong sanga tubu jala marserak tu tongatonganta tondi hatahuton, ndang tondi na pir dohot roha na marsihohot, denggan ma hita nuaeng mambungka rohanta asa olo panghulingon ni hata ni Debata.\nMolo taida angka bangso na maju di portibion di marragam bidang, di parbinotoan, ekonomi, politik, hahipason, sude na i ndang dapot nasida molo ndang martondi na pir nasida, molo ndang marroha na marsihohot nasida. Bahat do angka na maol na naung diadopi nasida di pardalanan ni ngolu nasida songon sada bangso. Ala pinompar ni halak Kristen Batak na martondi na pir dohot roha na marsihothot do halak Kristen Batak, atik pe sai na adong do na so haru sahat tu partondi na songon i di huta on manang di huta an, di profesi on manang di profesi an, denggan do hita na mangolu di tongatonga ni bangsonta on rap dohot angka donganta sabangso na asing bekerja sama patoguhon tondi na pir dohot roha na marsihohot di negaranta on laho mandungdung sintasinta ni bangsonta: Menjadi negara adil dan makmur, tigor dohot mardohar.\nMolo tahilala nan ang di tongatonga ni ruas ni HKBP adong tubu mentalitas na tahutan, nunga tingkina di tongatonga ni parsaoran nang pangarionta, di jabu nang di duru ni jabu, asa tapatupa angka pangajarion nang pelatihan na patoguhon karakter na martondi na pir dohot marroha na marsihohot di na mangalo na so tigor, di na patupahon na denggan. Boi do angka contoh-contoh na adong di tongatonga ni halak Kristen Batak sian najolo sahat tu nuaeng angka halak Kristen na martondi na pir dohot marroha na marsihohot mangulahon na denggan dohot mangalo na jat, boi do angka goar nasida tatariashon tu angka sundut na umposo tarlumobi. Dipasupasu Tuhanta ma hita manjangkon hataNa tu hita sadarion. Tahaposi ma Ibana na mandongani hita. Amen.


Mamongoti na marharoroan / jabu – BatakPedia\nMamongoti na marharoroan / jabu\ninBudaya, Toba, Umum\nBatakpedia.org– Mamongoti na marharoroan do i (kata dasar) sian hata “bongot” (bongot = masuk), asa molo di dok mamongoti bagas lapatanna mamasuhi jabu (bagas). Di halak batak adong dua macam adat mamasuhi jabu, ima “manuruk jabu” dohot “mangompoi jabu”. Na dua ulaon i hampir sarupa do adat na, alai molo sian balga ni ulaon umbalga ma ulaon “mangompoi” sian ulaon “manuruk jabu”. Somalna di ulaon mangompoi jabu sigagat duhut ma di buat (di seat) alai molo ulaon manuruk jabu, na marmiak-miak do dibahen tu si.\nSuhut pasahat tudutudu ni sipangonon tu adopan ni hulahula.(didok ma hata na pasahat tudutudu ni sipanganon i)Dung sahat tudutudu ni sipanganon, hata sian hulahula,Nuaeng pe di hamu boru nami tong ma mangarade hamu asa hupasahat hami dengke na huboan hami tu hamu.\nHulahula pasahat dengke. (didok ma hata ni na pasahat dengke i)Laos udut ma muse di pasahat ulos tu suhut i.Sidung hulahula pasahat dengke dohot ulos, uduran ni Tulang ma muse pasahat dengke.\n– Osang : jambar ni Hulahula\n– Namarngingi : jambar ni Tulang\n– Soit : jambar ni dongan tubu (di ganupi mar ompu-ompu)\n– Soit : jambar ni dongan sahuta\n– Soit : jambar ni pariban\n– Soit : jambar ni pangalambung i (molo adong ale-ale di si)\n– Parsanggulan : jambar ni boru\n– Ihur-ihur : di suhut dohot haha anggi na.\nBaca JugaBelajar Toleransi Beragama, Sekolah di Medan Ini Punya 4 Rumah Ibadah\nSongon i ma partording ni ulaon “mamongoti bagas”. (hitabatak)\nFakta Tentang Bandara Sisingamangaraja XII


Jesus Mangusir Suru-Suruan na Jahat | Hangoluan ni Jesus\nJesus Mangusir Suru-Suruan na Jahat\nSURU-SURUAN NA JAHAT SONGGOP TU BABI\nDung sahat angka sisean i tu bariba ni laut, tarsonggot ma nasida mangida dua halak baoa na sinonggopan ni suru-suruan na jahat. Dua baoa i ro sian kuburan na jonok disi jala marlojong mandapothon Jesus! Sada sian baoa i do na gumodang dipaboa di Bibel, ala ibana do na umjahat jala na umleleng disonggopi suru-suruan na jahat.\nNunga leleng baoa i salang-salang mardalani di luat i. “Sai marsuraki do ibana arian nang borngin di angka kuburan dohot di angka dolok jala sai diantuki do dagingna dohot batu.” (Markus 5:5) Alani jahatna, gabe ndang adong halak na barani mamolus sian dalan i. Hea do dirante tanganna jala dipasung patna, alai diponggolhon ibana do i. Ndang adong halak na boi manangkup ibana.\nTingki marsinggang ibana tu pat ni Jesus, dibahen suru-suruan na jahat i ma baoa i marsurak. Ninna ma, “Ale Jesus Anak ni Debata Natumimbul i, marhua ho ro tuson? Marsumpa ma ho di bagasan goar ni Debata, na so uhumonmu ahu.” Alai dipatuduhon Jesus do na umgogo ibana sian angka suru-suruan na jahat i. Ninna ma, “Ale suru-suruan na jahat, kaluar ma ho sian ibana.”—Markus 5:7, 8.\nSasintongna, godang do suru-suruan na jahat na songgop tu baoa i. Tingki disungkun Jesus, “Ise do goarmu?” Dialusi ibana ma, “Legion do goarhu, ai godang do hami.” (Markus 5:9) Di pasukan tentara Rom, legion i boi do marribu tentara. Alani i, taboto ma godang do suru-suruan na jahat na songgop tu baoa i jala na mambahen ibana marsitaonon. Sai dipangido angka suru-suruan na jahat i ma tu Jesus “asa unang disuru nasida laho tu lombang na mansai bagas”. Tarida ma sian on, diboto suru-suruan na jahat i do aha na laho masa tu nasida dohot tu Sibolis pamimpin ni nasida.—Lukas 8:31.\nDi tingki i, adong ma hira-hira 2.000 godang ni babi na mangan di luat i. Mangihuthon Patik, binatang na ramun do babi di halak Jahudi jala ndang boi nasida marmahan i. Didok angka suru-suruan na jahat i ma tu Jesus, “Suru ma hami laho tu angka babi na disan asa masuk hami tusi.” (Markus 5:12) Disuru Jesus ma nasida kaluar jala masuk ma nasida tu angka babi i. Gabe manimbung ma angka babi i sian topi ni lombang tu laut jala maup ma sude.\nDung diida na marmahan babi i na masa i, marlojongi ma nasida tu kota jala dipaboa nasida ma na masa i tu angka jolma. Alani i, godang ma jolma marroan laho mangida na masa i. Dung sahat nasida, diida nasida ma, nunga denggan marpangkean baoa na sinonggopan ni suru-suruan na jahat i jala hundul di lambung ni pat ni Jesus.\nMabiar ma angka jolma i mangida na masa i. Ai ndang diboto nasida dope aha na laho masa bahenon ni Jesus di luat i. Ujungna, dipalao nasida ma Jesus sian i. Dung nangkok Jesus tu parau, dipangido baoa naung dipamalum i ma asa dohot ibana mangihuthon Jesus. Alai didok Jesus ma tu ibana, “Mulak ma ho tu keluargam. Paboa ma tu nasida sude na binahen ni Jahowa tu ho dohot asi ni roha na pinatuduna tu ho.”—Markus 5:19.\nSomalna, diorai Jesus do halak na pinamalumna paboa-boahon taringot tu ibana. Alai asa lam godang halak na mamboto taringot tu Jesus di inganan na so hea didalani ibana, disuru ma baoa i paboahon angka na masa i. Jala marhite i, gabe botoon ni angka halak na disi ma boasa mate angka babi i. Jala ndang salahonon ni nasida be Jesus. Dung i, laho ma baoa i paboahon na masa i tu sude penduduk ni Dekapolis.\nBoasa holan sada sian baoa na sinonggopan ni suru-suruan na jahat i na umgodang dipaboa di Bibel?\nAha do na laho masa tu angka suru-suruan na jahat i? Jala sian dia do i taboto?\nBoasa disuru Jesus baoa na pinamalumna i marbarita tu angka na asing?


Roland Hutajulu: ACARA ADAT BATAK NI NAMONDING BAGIAN II\nACARA ADAT BATAK NI NAMONDING BAGIAN II\nPARTORDING NI ULAON ADAT BATAK NI NAMONDING\n2.5 MONDING NA TUA-TUA NAUNG MARPAHOMPU\n( Sarimatua, saurmatua, saurmatua maulibulung ).\nDi parmonding ni natua-tua naung marpahompu gumodang do sihobasan manang sibahenon dibandingkon sian naso marpahompu (natunggane). Diparmonding ni natua-tua naung marpahompu, nunga dipatupa ulaon pangarapoton, jala mamotong pinahan lobu manang pinahan namanggagat duhut do disi dohot angka na asing nahombar tusi.\nParjojor ni ulaon i di parmonding ni natua-tua naung marpahompu tarsongon on ma :\n2.5.1. MAMBAHEN SIJAGARON\nSijagaron ima songon tanda manang patuduhon naung marpahompu na monding i. Molo holan marpahompu sian anak dope, dipeakhon ma di sabola siamun ni simanjujung ni na monding i. Molo holan marpahompu sian boru dope, disabola hambirang ma. Molo dung marpahompu sian anak dohot sian boru di peakhon ma di ujung ni simanjujungna.\nSijagaron ima sada ampang na marisi eme, jala tu eme i, dipantikkon ma\n- Ranting ni Baringin\n- Ranting ni Hariara\n- Bona ni eme na mabiur\n- Silinjuang + sihilap ditambai dohot ompu-ompu molo adong.\n- Sipata di tambai dope tolor ni manuk.\nHata ni sijagaronon di tingki raja parhata mameakkon sijagaroni :\n1. Ampang do jual, hudon panuhatan, asima antong roha ni Tuhan, dipasorangkon ma dipomparan ni natua-tua on anak namarsangap dohot boru namartua.\n2. Sai tusanggar ma amporik, tulubang ma satua. Sai sinur ma pinahan lam tugabena angka naniula ni pomparan ni natua-tua on\n3. Asa martantan ma baringin, mardangka hariara, matorop maribur ma pomparan ni natua-tuaon, huhut matangkang majuara\n4. Eme sitamba tua ma parlinggoman ni siborok, Debata do namartua horas ma pomparan ni natua-tua on diparorot\n5. Gambiri namarmiak-miak, asa mamiaki ma antong Amanta Debata di sude pomparan ni natua-tua on, dilehon angka parsaulian dohot hahipason.\n6. Lomak ma silinjuang lomak soni baboan, tudia pe pomparan ni natua-tuaon mangalangka tusi ma dapotan pansamotan\n2.5.2. PASADA TAHI\nAndorang so di patupa ulaon marria/martonggo raja, jolo marpungu do hasuhuton bolon, dongan tubu dohot boru nasolhot laho manaringoti songon dia ma nanaeng si bahenon/taringot tu adat na hombar tu na monding i. Umpamana ahado jenis ni pinahan sipotongon, paluon do ogung (musik) manang ndang, pulik do pangarapotna dohot partutanona dohot angka na asing.\nNa mandohoti pangkataionon molo boi, ingkon adong ma nian natua-tua na mangantusi adat (raja bius = boi do sian marga naasing), asa boi patorangon nasida songon dia do adat na suman patupaon diparmonding ni natua-tua i. Umpamana taringot tu jenis ni pinahan sipotongon dipangarapotna dohot dipartuatna, taringot tu pardalan ni ulos, piso-piso dohot angka na asing. Laos dison ma suhut paboahon songon dia kemampuan ni nasida (hasuhuton) taringot tu sibahenon, unang ma memberatkan tu keadaan dohot kondisi ni suhut bolon. Jala dison ingkon boi ma dongan tubu mamereng keadaan dohot, kondisi ni suhut bolon, asa boi di sesuaihon adat na naeng sibahenon ni nasida asa unang paborathu tu suhut bolon, alana ala somangantusi suhut bolon, olo do sai diunduhi sude angka nanidok ni dongan tubuna.\nRim ni tahi manang hasil ni pangkataionon ma, annon nalaho siboanon ni dongan tubu tu ulaon (acara) marria/ huhut mangido paniroion sian angka Raja.\nPangkataion ni hasuhuton bolon dohot dongan tubu, on ma na nidokna ulaon pasada tahi.\nMompo lapatanna pamasukhon bangke i tu jabu jabu na (ruma-ruma na ). Hata mompo di pangke holan tu naung marpahompu do i. Somalna ulaon mompo dibahen di urmun ni mataniari (botari) manang di borngin na, jala di adopi hula-hula do on, alai boi do holan hula-hula tangkas manang na solhot ndang pola sai ingkon disi tulang.\nLaho manghabit tingki ndang pola sai adong acara mandok hata dison alai dipasada mai dibagasan tangiang na binoan ni hulahula.\nPada umumna dipangarantoan, acara mompo dipatupa dung sidung marria (martonggo) Raja. Molo binereng tu partingkian (laho manghabit tingki) boi do tong mompo on dibahen ditingki (ari) martonggo Raja alai dipatupa mai nian andorang so dimulai mangkatai, asal ma naung disi hula-hula tangkas. Ndang pola ingkon sude horong hula-hula dohot tulang laho mangadopi manang menyaksikan ulaon mompo on. Dungi muse dumenggan do berengon ni panungkir molo humatop di bahen mompo (molo dung rade / tipak jabu-jabu na ). Molo sai ingkon painteon dung sidung marria sipata do gabe paborngin-hu, alana marria somalna di pungka hira-hira pukul 20.00 WIB, gabe olo ma ulaon mompo mandapothon tonga borngin.\nMolo songon i pangalahona gabe paloja hu angka raja na mandohoti ulaon marria i sekaligus mandohoti ulaon mompo, tarlumobi suhut bolon, marningot muse tu marsogot ingkon tibu do ro horong ni hula-hula dohot tulang laho pasahat ulos saput dohot tujung/ulos sampe tua.\nDi Bona Pasogit jotjot do laos ditingki mompo on do dipasahat hula-hula ulos saput dohot tujung/sampetua. Diboan hula-hula i do boras sipirnitondi piga-piga tandok. Dibahen mai botarina sadari andorang so tu tano. Dung sidung dipasahat hula-hula i ulos, dipasahat hasuhuton i ma muse piso piso.\nDi hita pomparan ni PANGULU PONGGOK NAIBORNGIN, laho manghabit tingki tu acara partutanonai (marsogot nai), denggan do ulahonon ta acara mompo sadari sebelum partutanona, alai dipatibu ma, dibahen ma hira-hira pukul 18.00 WIB manang pukul 6 botarina, alai nunga lebih sering binereng acara mompo, dipasada namai tu acara adat partuatna marsogot nai, merpertimbangkan haroro ni hula-hula dohot tulang naso boi lengkap ro, jala boi do sekalian menghemat biaya.\nDi ulaon mompo di patupa hasuhuton do marsipanganon. Diseat do disi pinahan lobu (na marmiak-miak) lengkap dohot na margoarna.\nDung sidung marsipanganon di bagi do na margoar na i tu sude horong tutur/tondong (dongan tubu, boru, dongan sahuta, hula-hula dohot tulang). Alai tutu ndang pola jolo masisungkunan taringot tu parbagiani jambar i, jala ndang pola digorahon i. Sip-sip do i dipasahat tu na patut manjalo, dung jolo dipamasuk tu bagas plastik.\n2.5.4. MARRIA / MARTONGGO RAJA\nUlaon marria/martonggo raja di patupa laho manghatai taringot tu adat na naeng sibahenon, na hombar tu parmonding ni natua-tua i dohot angka na asing na hombar tusi.\nDi Bona Pasogit (Laguboti) na mandohoti ulaon marria holan na mardongan tubu, boru tubu, dongan sahuta dohot dongan saulaon ni namonding i do. Ndang hea pola hula-hula dohot tulang mandohoti i. Holan boa-boa do tu nasida andingan mompo, mangarapot, andigan tu tano, aha jenis ni pinahan sipatupaon di pangarapotna dohot angka na asing.\nSiboanon manang si bahenon ni hula-hula dohot tulang ndang pola sihataan i di na marria, ala nunga di boto nasida songon dia siboanon ni nasida na homhar tu adat di parmonding ni natua-tua i. Jala molo adong na hurang tangkas, boi ma i di sungkun/dipatangkas nasida i tu suhut bolon/hasuhuton di tingki na marhara/pasahathon boa-boa i nasida tu Hula-hula dohot Tulang.\nDi Pangarantoan (Parserakan) on, ulaon marria nunga meluas. Ndang holan di dohoti dongan tubu, boru, dongan sahutabe, alai nunga dohot sude horong ni hula-hula, tulang, tulang rorobot, bona tulang, bona ni ari, hulahula ni na marhaha-anggi dohot hula-hula ni anak manjae (hula-hula naposo).\nDibahen songoni pangalahona, ala nunga marpungu marga-marga sian desa na ualu na mamboan hasomalan/adat na masa di luat na be. Laho padomuhon panghataion tu adat nanaeng sipatupaon na, di hara ma sude horong ni hula-hula dohot horong tulang. Sipata marlarut-larut (bertele-tele) ma panghataion disi, ala sai mampartahanhon adat na somal diluat na be dohot na hea binereng na sebelumna, hape na binereng nai belum tentu tingkos. Tung mansai godang mangallang tingki, tenaga dohot pingkiran di acara namarriai.\nLaho mangatasi asa unang terjadi nasongon on, naeng ma nian dos roha, adat namasa di luat ni namatean ima nian sipangkeon. Ndang pola sala hita mangulahon na songon i, alana adong do hata ni natua-tua na mandok Sidapot solup do na ro.\nDi hita pomparan ni PANGULU PONGGOK NAIBORNGIN, molo hula-hula manang tulang i sian luar ni SIPAETTUA, dihilala roha denggan do dohot nasida di ulaon marria i, ipe molo boi holan hula-hula/tulang tangkas manang na sumolhot. (alai ta usahahon ma asa adat ni PANGULU PONGGOK NAIBORNGIN taulahon) ala di hita do ulaon.\nSomalna di ulaon marria, na mardongan tubu do na masisisean. Alai laho manghabit tingki, boi do ndang pola jolo masisisean, alai mardos ni roha ma, ise sian nasida na laho mangalusi sungkun-sungkun ni hula-hula dohot laho patoranghon taringot tu rencana, nanaeng sibahenon na hombar tu parborhat ni natua-tua i. Alana andorang so marria, nunga adong hian panghataion ni suhut, dongan tubu dohot boru taringot tu rencana na naeng si bahenon di tingki ulaon pasada tahi. Di luat na asing songon di Siantar sai dongan sahuta do manise hasuhuton, jala gumodangan do hata ni dongan sahuta (namasa di hutai) nagabe acuan (siihuthonon) di acara adat na naeng sipatupaon.\nDung dipatorang Raja parhata manang hasuhuton rencana i, dipasahat ma muse tu Raja na ginokhon termasuk (hula-hula/tulang) laho mangido paniroion songon dia na dumenggan ulahonon ni nasida adat na hombar tu na monding i.\nNaporlu sihataan di na marria ima :\na. Tingki sadihari haroro ni hula-hula/tulang laho pasahathon ulos saput dohot tujung/sampetua jala sian ise do saput dohot tujung tarlumobi molo horong tulang dohot hula hula di luar ni marga SIPAETTUA.\nb. Andigan ulaon pangarapoton dohot partutano na.\nc. Pinahan sipatupaon tu pangarapotna/partutanona\nd. Mangkuling do ogung (musik) manang ndang\ne. Didia inganan tanoman na\nf. Songon dia parbagian ni parjambaran\ng. Beha do taringot tu pardalan ni ulos\nh. Dohot angka na asing\nAsa denggan masitomuan pangkataion, andorang so dipasahat raja parhata angka rencana taringot tu ulaon par mondingon ni natua-tua i, denggando jolo di pasahat paidua ni hasuhuton jujur ngolu manang riwayat hidup ni na jumolo monding i.\nDung sidung panghataion i, sahat ma tu acara manauri ima na pasahat hata nauli, hata na denggan sian, Raja na ginokhon tu hasuhuton. Alai molo di Pangarantoan on, ala nunga godang mangallang tingki dinamarria, ndang sangabe acara namanurion diulahon, langsung nama manjaha kesimpulan ni pangkataion di tingki i, laos disima muse mangampu suhut, dohot mandok mauliate.\nDung mangampu suhut, ditutup ma dibagasan tangiang na binoanhon ni hula-hula.\nMolo di pangarantoan, hula-hula tangkas manang tulang do pampuhon tu suhut, alai molo di Siantar, dongan sahuta do paampuhon tu suhut.\n2.5.5. PASAHAT ULOS SAPUT DOHOT ULOS TUJUNG/SAMPETUA\nUlos saput ima ulos sian hula-hula/tulang na dipeakhon tu ginjang ni bangke ni na monding i songon saputna.\nUlos tujung ima ulos na ni uloshon ni hula-hula tu na mabalu di ulaon sari matua.\nUlos sampetua ima ulos na niuloshon ni hula-hula tu natuatua na mabalu naung saurmatua tarlumobi na matua maulibulung.\nCara manguloshon ulos sampetua songon on ma; jolo di uloshon satongkin tu si manjujung ni na mabalui, dungi dipaturun tu abara sahat tu tanggurung / badan ni na mabalu i.\nDi Pangarantoan nuaeng on, nunga jotjot binereng di pasahat ulos sampetua tu na mabalu sarimatua nangpe adong dope anakhonna naso simpan (kawin) alai nunga balga-balga, tarlumobi, nunga tammat singkola jala nunga karejo be. Jala laos songoni nama, ndang pola di bungka be.\nSasintong na molo pinarrohahon nangpe nunga balga-balga anakhonna jala nunga karejo, molo so simpan dope tong do natorasna i marsak. Alani i molo dipasahat hula-hula ulos sampetua tu na monding sarimatua tong do hurang suman ai sisarihonon ni nababalui i dope, laho pangolihon manang pamulihon naso sohoti.\nDi Bona Pasogit, tarlumobi di luat SIPAETTUA sahat tu tingkion umumna molo dung saur matua manang maulibulung na monding i, mangihuthon adat, bona tulang dohot bona ni ari pasahat hon sada be ulos tu na monding i, alai di peakhon do i tu ginjang ni batang i ditingki acara di alaman.\nUlos i, marlapatan (bermakna) songon patuduhon naung gabe do na monding i jala songon dalan parhitean mangido tu Amanta Debata asa anggiat gumabe pinompar ni natua-tua i tu joloan ni arion. Laos di tingki na pasahat ulos i ma didok umpasa :\nNunga gabe antong natua-tua on Alai gumabean ma angka na umposo\nUlos na pinasahat ni Bona tulang dohot Bona niari tu ginjang ni batang i, lompit doi dibahen. Boi do buaton ni pomparan ni na monding i, jala di goari mai ulos sahat, alai boi do tong mulak muse tu Bona Tulang/Bona ni ari jala digoari mai ulos mulak.\nTergantung mai tu keadaan manang paradongan (kemampuan) ni pomparan ni na monding i. Molo dibuat pomparan ni na monding i ulos i, gumodang ma pasahat on na piso - piso (paling saotik dos dohot tuhor ni ulos i). Alai molo mulak ulos i, tong do mardalan piso-piso alai sadia nataronjar sian roha ni hasuhuton nasai namadilehon tu napasahathon ulos i (ndang pola godang bei).\nIa na masa nuaeng on di Pangarantoan on, sude horong hulahula dohot horong tulang, pasahathon ulos tu pinompar ni na monding i. Molo pinarate-atehon do pardalan ni ulos on, nunga tung malobi-hu di hilala roha. Alana hira sude do horong ni hula-hula songoni nang hula-hula ni na mar haha-anggi, hula-hula ni anak manjae, horong tulang (sian tulang, tulang robobot, bona tulang) sahat tu bonaniari pasahathon ulos. Sipata do binereng hula-hula dohot tulang i pasahathon ulos, ris tu sude pomparan ni na monding i.\nAlai adong do tong namambahen ulos i di pasahat tu perwakilan pomparan ni namonding (ndang jelas songon dia aturan-aturan ni perwakilan i).\nJadi tung godang do ulos i, sipata do lobi sian 10 sahat tu 20 ulos. Alus ni i, pasahaton ni pomparan ni namonding i ma muse piso-piso tu ganup horong hula-hula dohot tulang na pasahathon ulos i, oloma godang ni piso-piso i ratusan ribu sahat tu jutaan rupiah. Mardomu tusi tubu do kesan na bersifat negatif antara lain :\n1. Ulos i gabe hurang ber makna, hira songon kado nama manang hira ulos songon na tinuhor.\n2. Magodang hu mangallang; tingki olo ma. sipata sahat tu pukul 17.00 asa borhat tu udean.\n3. Gabe manambai boban / harugian tu pomparan ni na monding i.\nSipata ndang haru diantusi pinompar ni na monding i paradaton, sai asal diunduhi ma, songon dia panghataion ni natua-tua di tingki na marria i, hape nunga paborathon tu suhut bolon.\n4. Boi do tubu hansit ni roha di gomparan ni na monding i, isarana :\na. Molo ulos i dipasahat tu perwakilan. Tu ise do hasahatan ni ulos i ? tu sihahaan, tu siampudan manang tu nagumodang mangharugihon ulaon I do?.\nb. Olo do sipata adong gomparan ni na monding ndang mandapot ulos holong i, ala dao huta ni hula-hula na gabe ndang boi ro, ia so i, hula-hulana sian suku na asing na so mangantusi adat ni halak Batak.\nc. Sipata ma ndang dos kwalitas ni ulos i, sian hula-hula ni anak si angkangan ala paradongan gabe lengket, sian hulahula ni si anggian ala pogos gabe roa, ala ni i tong do hurang tabo perasaan ni si anggian i.\n5. Molo hurang godang piso-piso i sipata ma marungut-ungutdo hula-hula dohot tulang na pasahat ulos i di pudian ni ari.\nAdong dope na lebih hebat, ima sude undangan (manang nahinara) ni hula-hula/tulang dohot mangulosi, didok mai ulos holong.\nHal na songon on gabe olo ma mangkorhon tubu perasaan na hurang denggan di pomparan ni na monding i, baliksa manghorhon hansit ni roha manang parsalisian di angka na marhaha-anggi dohot na mariboto.\nPorlu do botoon ta, ia adat na masa di hita pomparan ni PANGULU PONGGOK NAIBORNGIN tarlumobi nahinan, aslina nangpe naung sarimatua manang saurmatua namonding i ndang hea mardalan ulos tu pinomparna, alai ianggo ulos saput dohot ulos tujung/sampetua ingkon mardalan do i.\nMolo sahat do boa-boa tu bonaniari diparmonding ni nasarimatua/ saurmatua sahat tu na maulibulung, porlu do botoonta ia pinahan sipotongon di pangarapotna dohot dipartutanona ingkon na manggagat di duhut.\nIanggo di Pangarantoan on ni ida, na martutur, nunga dohot marga-marga na asing, na asing adat na dohot hita. Sipata ndang tarbahcn be holan adat ta i; pangkeon ta, tarlumobi molo ulaon i di huta ni tutur ta na asing adat na dohot hita.\nAlani i molo ingkon nama mardalan ulos di luar ni ulos saput dohot tujung, tarsongon on ma usul pardalan na :\na. Sian hula-hula ni namonding, saguru tu torop ni pomparan ni namonding i ma.\nb. Sian Tulang maksimalma 4 (opat), sada ma tu namewakili anak ni namonding, satu tu namewakili boru ni namonding, sada ma tu namewakili namar haha anggi keluarga ni namonding, sada ma tu namewakili iboto ni keluarga ni namonding.\nc. Sian Tulang Rorobot, dohot hula-hula na asing, maksimal 2 (dua), sian ganup-ganup horong sada ma i tu anak, sada tu boru naung simpan. .\nTu anak dohot boru na so simpan dope ndang hea masa pasahaton ni hula-hula dohot tulang ulos diparmonding ni natua-tua.\nd. Alai ianggo sian Bonatulang dohot Bonaniari tetap do i sada be (ndang sarupa lapatan ni ulos on dohot ulos holong). Boi ma ulos i dibahen tu ginjang ni batang ditingki acara maralaman. Alai molo ulos i, ulos sahat lapatanna naeng buaton ni pomparan ni na monding i, boi ma ulosi langsung dipasahat tu pomparan ni na monding i.\nNajolo di Bona Pasogit, batang ni na mate tarlumobi natuatua, dibahen doi sian bagot manang sian hau nabolon. Ndang masa dope tingki i bangke ni na mate di balsem manang diformalin. Dung dipamasuk bangkei tu batangna, ditutup ma, dirahut ma dohot hotang asa tung rapat, dibahen dope solang -solang sian pakko manang sian hau antara ni hotang dohot batang i, jala asa unang muap, diolesi dope dohot puli tu pardomuan ni batang i. Jadi ndang haruar be uap ni bangke i. Namangarahut batang i umumna anak dohot boru/hela ni na monding i do. Di sabola bagian ulu ma anak, di sabola patna ma anggka boru/hela.\nUlaon na mangarahut dohot napature batang songon napinatorang diginjang ima, na nigoaranna mangarapot batang. Holan di parmonding ni natua-tua naung marpahompu do dibahen songon i.\nMangarapot (mangarompu) batang on termasuk bagian ni ulaon mangarapot do on. Alai ianggo nuaengon mangarompu batang on nangpe di Bona Pasogit ndang pola masa be on, alana bangke i umumna nunga di balsem/formalin, ndang muap (bau) be bangke i.\nDi ulaon pangarapoton i di hara do sude tutur unsur Dalihan Natolu, jala nunga termasuk ulaon na bolon i. Marsipanganon do disi. Diseat do pinahan lobu manang na manggagat duhut (somalna lombu sitio-tio) tergantung tu hinaadongan ni hasuhuton mai.\nDi Bona Pasogit, tarlumobi najolo umumna pulik do dibahen ulaon pangarapoton dohot partutanona/partuatna. Jadi pangarapoton boi ma dibahen sadari manang dua ari andorang so tu partutano na.\nMangihuthon rurhut-ruhut ni adat, sai tumimbo do pinahan diseat diulaon partutanona sian pangarapotna. Pinahan na diseat di partutanona i, digoari mai ola manang boanna.\nMolo pulik pangarapot na dohot partutanona, jambar na dibuat sian ola manang boan nai dibagi doi sian pansa, alai dung mulak sian udean do i dibagi.\nSomalna jambar on tata do dibahen. Jala cara mambagihon di jouhon do i sian pansa, jala dipandanggurhon. Sude do horong ni tutur dapotan on. Alai ianggo di Pangarantoan on molo adong halak mambahen ola ni na monding, namasak (direbus) na ma i dibahen jala ndang sian pansa be i bagi, nunga dipamasuk hian tubagasan plastik.\nAlai anggo nuaeng on di Pangarantoan, nunga jotjot idaon ulaon pangarapotna dipasada nama tu partutanona. Pinahan si seaton pe sada nama, di patupa mai ditingki partutanona i.\nUlaon on ma na ginoaranna ulaon sadari manang marindahan masak. Dison ndang adong marbagi jambar sian pansa.\nPansa ima sada inganan, ukuran hira-hira 2 x 2 meter, timbona hira-hira tolu meter, ndang pola martarup, ditungkangi mai sian sian hau manang sian bulu.\nParjojor ni ulaon pangar-apoton dohot partutano na tarsongon on ma (Ulaon sadari) :\nDung jumpang tingkina, jala tutur nunga robe, nunga denggan hundul, sahat ma tu na marsipanganon. Dung ris dibagi Sipanganon andorang so mangan, jolo martangiang na niuluhon ni sahalak dongan tubu ni na monding i. Nang pe adong tudu-tudu ni sipanganon, alai ndang pola pasahaton i tu adopan ni hula-hula songon na masa di ulaon na marunjuk. (pangolihon anak/pamulihon boru)\nAlai molo di Pangarantoan on, alani partingkian dohot tutur nasoboi hatop ro sude , acara namarsipanganon nunga sai dibahen kesepakatan pukul piga dipatupa, biasanya pukul 13.30 (tonga dua siang).\n2.5.6.2. MARBAGI JAMBAR\nDung sidung marsipanganon sahatma tu na marbagi jambar. Diboan ma tudu-tudu ni sipanganon i jala dipeakhon ma tujolo ni angka Raja. Sipata taringot tu parbagian ni jambar, nunga dihatai hian di tingki ulaon marria, jala laos dipahantus mai muse andorang so dibagi. Alai molo so dihatai hian dope, andorang so di bagi jolo di hatai angka Raja ma i tarsongon dia parbagian na. Alai nasomal ala naung disepakati ditingki namarria raja songondia parjambaron, langsung nama parhobas pasahat jambar tu tujuanna ditingki marsipanganon dope.\n2.5.6.3. MANJALO TUMPAK\nDung hantus parbagian ni jambar tu sude horong na ginokhon, laho manghabit tingki dipangido raja parhata ni hasuhuton ma tingki tu juara natorop, asa manjalo tumpak nasida.\nTuat jala hundul ma hasuhuton di jolo ni jabu, diparade ma sambong inganan ni tumpak. Dungi digorahon raja parhata (protokol) ma asa ro angka boru, bere, dongan tubu, dongan sahuta dohot angka tutur na asing, pasahathon tumpakna be. Dung sidung i mandok hata mauliate ma bona ni hasuhuton.\nIanggo tutur na solhot somalna dijabu do nasida pasahathon tumpakna/guguna.\n2.5.6.4. ACARA PARTUATNA\nIanggo somalna, parjolo do masisisean angka na mardongan tubu. Alai ala partingkian pamintoran nama di bahen. Hulahula ma manise dongan tubu ni na monding.\nlanggo di bona pasogit ( Laguboti ) Raja ni dongan tubu ( Raja Tinonggo ) do manise bona ni hasuhuton.\nDung sidung masisisean somalna di torushon ma muse tu na marhata sigabe-gabe (manauri). Alai mamereng tu tingki dohot ala satongkinnari naeng di torushon ma acara maralaman. Didok roha nian asa di acara di alaman ima sude horong ni raja na ginokhon pasahathon hata sigabe-gabe tu hasuhuton dohot tu juara na torop. Mardomu tusi dung sidung masisisean, ndang pola be marhata sigabe-gabe alai dipasada ma (di rimpun) dohot tangiang na binoanhon ni hula-hula. Alana nunga jot jot binereng masa songon on. Dung sidung martangiang sahat ma tu acara PARTUATNA, adong do acara khusus songon dalan laho pasahathon hata na uli na denggan tu hasuhuton.\nMardomu tusi digorahon raja parhata manang sahalak natuatua ma asa nangkok tu jabu sude pinompar ni na monding i, dongan tubu, boru, dongan sahuta, horong tulang dohot hulahula (unsur Dalihan Natolu) laho mangalaksanahon acara partuatna.\nDung sude jongjong natorop i manghaliangi bangke ni natuatua na monding i, mardos ni roha ma na mardongan tubu, ise sian nasida laho manghatahon hata ni pinggan pangarapoton sekaligus pasahat hata pasu-pasu tu pinompar ni natua-tua na monding i.\nPinggan pangarapoton ima pinggan pasu namarisihon : Parbue/boras, Napuran 3 manang 5 bulung, hepeng harotas godangna 4 lembar, gambiri, ranting ni baringin, ranting ni hariara.\nDipasahat paidua ni hasuhuton ma pinggan pasu pangarapoton tu natua-tua naung di tunjuk manghatahon hata pasu-pasu. Nasomal, na boi manghatahon hata pinggan pangarapoton dohot hata pasu-pasu tu pinompar ni na monding i ima :\na. Natua-tua naung marpahompu\nb. Tarombona (silsilah, kedudukanna) di ginjang ni namonding i (paramangon manang parhahaon na). Alai molo so adong i, boi do tarombona di toru ni na monding i, alai laho manghatahon hatana ibana, ingkon mamboan goar ni ompu parsadaanma.\nc. Na hot di adat, lapatanna natua-tua na boi manjalo dohot mangalehon adat (marbagas di bagasan adat)\nd. Unang na mabalu\nc. Unang natua-tua naung manjalo sulang-sulang hariapan\nParjojor ni acara partuatna (pasahat pasu-pasu) i, tarsongon on ma :\na. Parjolo ma hasuhuton pasahathon pinggan pangarapoton i tu natua-tua naung di tunjuk.\nb. Andorang so dihatahon natua-tua i hata ni pinggan pangarapoton, dohot hata pasu-pasu tu pinompar ni na monding i, parjolo ma di sungkun tu sude naliat nalolo, manang adong sian nasida nanaeng mandok hata siala singir dohot utang (ruji-ruji dohot dabu-dabu) ni na monding i.\nc. Molo so adong be namabalu, lapatanna natua-tua i nama parpudi monding, disungkun ma pomparan ni namonding i, manang naung hantus sude parbagian ni arta na tininggalhon ni na monding i asa unang adong parsalisian dipudian ni ari. Molo adong dope na mabalu didok natautua na naeng pasahat pasu-pasu ima tarsongon : Ala mangolu dope amanta (molo inanta i namonding) manang, inanta (molo amanta i na monding), taringot tu parbagian ni warisan tu hamu sude pinompar ni amanta/inanta on ma laho mangatur/pahantushon i sahalion.\nd. Dung sidung i, dihatahon ma hata ni pinggan pangarapoton i dohot hata pasu-pasu.\nDidokma tarsongon on :\nNunga hujalo dison pinggan pangarapoton na hot dihundulanna, sai hot ma antong panggabean harhorasan, songon hata ni natua-tua namandok, hot ma songon pulo, tingkos songon parsidohoan, sai hot ma panggabean dohot parhorasan, di gomparan ni natua-tua na monding on, dohot di hita on sude tumpahon ni Amanta Debata.\nNa marisi parbue santi, parbue sipir ni tondi, asa santi ma dingin, santi matogu antong panggabean parhorasan di pinompar ni natua-tua on, sai pir ma antong tondi ni nasida, songon hata ni natua-tua namandok, pir ma pongki bahul-bahul bahen salongan, pir ma tondi ni pinompar ni natua-tuaon, martamba-tamba nang angka pansamotan, tumpahon ni Amanta Debata.\nMarisi muse napuran sirara uruk, napuran mauliate, asa anggiatma dilehon Amanta Debata angka silas ni roha tu gomparan ni natua-tua on, asa silanlan uruk-uruk tu silan-lan aek toba, unang adong namarungut-ungut sude ma hita marlas ni roha, alani i tama do hita mandok mauliate tu Amanta Debata, ala dilehon di hita hahipason, boi hita marpungu di tingki on.\nMarisi gambiri na marisihon miak, asa mamiaki ma Amanta Debata, dipabaor pasu-pasu na tu angka pomparan ni amanta/inanta natua-tua na jumolo monding on dohot di hitaon saluhutna.\nDison adong muse ranting ni baringin dohot ranting ni hariara, asa anggiat saut songon hatani natua-tua namandok martantan ma baringin, mardangka hariara, torop maribur ma pinompar ni natua-tuaon huhut matangkang majuara, martan-tan ma baringin marurat jabi-jabi horas tondi madingin pir tondi matogu tumpahon ni Amanta Debata mulajadi.\nMarisi muse ringgit sitio soara, napinungka ni pamarenta napalas roha ni angka raja, hasoloan ni inanta soripada jala pangidoan antong, sai tioma panggabean, tio nang parhorasan di pomparan ni amanta/inanta natua-tua na monding on dohot di hita on sasude na.\nMolo adong do ogung manang musik, di pangido ma gondang, parjolo ma dijalo gondang mula-mula dohot gondang somba.\nDijala ma muse gondang liat-liat, ditingki gondang liat-liat i, di jomput natua-tua (raja parhata) ima parbue sipir ni tondi tusimanjujung ni pomparan ni natua-tua na monding i huhut di dok hata pasu-pasu (alai parjolo do di jomput tu simanjujung na). Dimulai ma sian anakhonna sihahaan/parumaen, anak paduahon dohot namangihut (ingkon ris do sude pinompar ni natua-tua i). Dungi disaburhon natua-tua ima muse parbue liat-liat 3 hali huhut didok asa liat panggabean, liat parhorasan di hita on saluhut na.\nLaos di acara gondang mangaliat, dung sidung diparis sipir ni tondi tu pinompar ni namonding i, raja parhata manguluhon hasuhuton mangaliat di jabu, alai jolo di hehei ma sijagaron tu parumaen ni namonding i, dungi dihaliangi ma namonding i tolu hali, dung sidung i tuat ma tu alaman, sekaligus dohot bangke ni namonding i, dihaliangi ma muse bangke ni namondingi di alaman 3 hali.\nDungi di bagi natua-tua i (raja parhata) ma hepeng na di bagas ni pinggan pangarapoton i;\n* Sada ma tu-natua-tua napasahat hata pasu-pasu i\n* Sada tu raja ni dongan tubu\n* Sada tu raja ni boru\n* Sada tu raja ni hula -hula/tulang\nMolo di Pangarantoan on, boi do mamereng kondisi tempat, denggan do tong acara manghatahon pinggan pangarapoton on, dung jolo tuat bangke ni natua-tua i tu alaman, alai dijalo ma gondang laho tu partuatna tu alaman, dung sahat di alaman dohot angka pomparanna mangahaliangi bangke ni natua-tuai, disi ma dihatahon pinggan pangarapoton partuturna songon na diginjang, dung sidungi dilanjuthon ma muse tu acara maralaman.\nMangihuthon adat, molo dung marpahompu na monding i, andorang so di boan tu udean dibahen do acara maralaman. Ido umbahen didok partutanona manang partuatna lapatanna tuat sian jabu tu alaman, Alai olo do sipata di Pangarantoan on, ndang sai sude bolas namonding i tu alaman dibahen sompit ni alaman, jadi didok roha unang pola dipaksahon dibahen tu alaman, hotma di jabu alai nang pe songon i tong do i di anggap naung maralaman. Alai jolo dialap paidua ni hasuhuton do hata tu raja-raja adat dohot situan natorop didokma tarsongon on : Hamu angka raja dohot inanta soripada na ro mangapuli hami siala parmonding ni natua-tua nami on. Nian ianggo mangihuthon adat napinungka ni Omputa sijolo jolo tubu, ingkon tu alaman do bahenon bangke ni natua-tua on, andorang so ta taruhon tu udean. Alai ala sompit ni alaman raja nami, nangpe hot di jabu bangke ni natu-tua on, taetong ma naung di alaman tabahen botima.\nTarsongon on ma partording ni acara di alaman ;\n3. Hata huhuasi (sian paidua ni hasuhuton )\n4. Manjaha riwayat hidup ni na monding sian paidua ni suhut\n5. Mandok hata sian :\nb. boru /bere\nc. dongan tubu ni hela (molo adong)\nd. dongan sahuta\ne. ale - ale / dongan sakarejo\nf. pamarenta setemhat ( RT / RW )\ng. pengurus punguan parsadaan marga\n7. Mandok hata sian :\na. Hula-hula anak manjae\nb. Hula-hula na marhaha-anggi\nc. Bona ni ari (molo adong )\nd. Bona tulang\ne. Tulang robobot\n9. Mandok hata sian hula-hula (ni mamonding)\nDimulaima sian :\nc. Hula-hula tangkas (nasumolhot) laos disima pampuhun tu hasuhuton\n10. Mangampu hasuhuton\nDimulai ma sian :\na. boru suhut\nb. paidua ni suhut\nc. suhut bolon\nMolo di bona pasogit tarlomobi ma molo naung saur matua, sai dipatupa do ogung sabangunan, jadi dung tuat tu alaman bangke i disi ma haroro ni horong ni hula-hula/tulang pasahathon parbue sipirni tondi, mandok hata sekaligus manjalo gondang. Dung sidung acara nasida, di arahon protokol ma nasida asa marsipanganon di inganan naung dipersiaphon hian tu nasida. Songon ima tu horong ni hula-hula manang tulang namangihut.\nMolo di Pangarantoan on do, molo dipatupa hasuhuton ogung manang uning-uningan, haroro ni horong ni Hula-hula/Tulang di luarni hula-hula napasahat ulos saput/sampetua (molo ulaon sadari) ditingki maralaman do, jala acara parmanganon, dibahen ma kesepakatan hira-hira pukul piga ariannai (umumna pukul 13.30) jadi ditingki acara mangan sahat tu namambagi jambar dohot na manjalo tumpak dipaso ma jolo acara mandok hata, manortor dohot pasahat parbue sipir ni tondi. Alai adongdo sian pihak ni hula-hula/tulang naso setuju sisongonon, alana prinsip nasida jolo pashaton nasida do parbue sipir ni tondi, baru pe olo nasida manjalo jambar (masipanganon). Asa sada pemahaman taringot tuson, denggan ma dielek hasuhuton tu hula-hula/tulangi asa marboha bahenon ma nasida, ala situasi naso memungkinkan tu keinginan nasida, jala partingkian na terbatas.\nMolo di luat na asing, songon di Siantar, sai parjolo do Horong ni hula-hula mandok hata (manortor) dimulai ma sian Hula-hula tangkas, marudut ma muse tu tulang, bona tulang, tulang rorobot, Bona ni ari, hula-hula namarhaha anggi, hula-hula anak manjae (naposoa), sidung i tu dongan tubu, ale-ale, sahat ma muse tu horong ni boru, dimulai sian boru natua-tua, boru tubu, sahat tu simatua ni boru. Terkahir sahat ma tu Dongan sahuta, jala laos dongan sahuta ma na paampuhon tu hasuhuton.\nMolo di sebahagian daerah Pekanbaru (Riau), marsipangannon,diulahon sebelum maralaman, dung sidung marsipanganon dilanjuthon ma tu namanjalo tumpak (pangurupion), dung sidung i, sahatma tu acara masisean, somalna Hula-hula do manise hasuhuton, dilanjuthon ma muse tu marhata sigabe-gabe, sian ganup horong, dung sidung marhata sigabe-gabe dilanjuthon ma muse tu namaralaman.\nMardondontua makna na: manghamauliatehon tu Debata ala naung gabe natua-tua na monding i, jala asa anggiat turun na songon i tu pinomparna. Alana ingkon naung gabe do asa masa mardondontua.\nPardalan ni mardondontua tarsongon on ma:\nSahalak sian dongan tubu manguluhon acara i songon protokol, digorahon protokol ma asa mangarade jala jongjong sude angka gelleng ni na monding i. Parumaen sihahaan ma dijolo manghunti sijagaron (ampang na marisi, eme, sanggulmarata dll.), mangihut ma angka anak, boru dohot sude pahompu.\nMolo adong sijagaron na asing dibagasan parindahanan na metmet di tiop angka pahompu sian anak dohot sian boru ma i. Dungi digorahon protokol ma muse, asa mardalan nasida sian siamun mengarah tu pat (kaki) ni bangke manghaliangi bangkei 3 manang 7 hali huhut mangendehon : Martua do dohonon na marsaroha i dohot udut na ....... Ditingki manghaliangi bangkei nasida, lam. leleng lam hatop. Dung dihaliangi masuk ma nasida tu jabu, laos digorahon ma horas 3 hali.\nDung sidung i langsung ma disimpan sijagaron i tu jabu (kamar).\n2.5.6.7. ACARA HURIA\nDung sidung mardondontua, dipasahat ma tu pangula ni huria laho mamimpin acara agama (molo namonding i marugamo Kristen) jala laos nasida ma manguluhon acara i sahat tu udean.\nManuan ompu-ompu ( raja ni duhut-duhut ) somalna (di Bona Pasogit) terutama na jolo dibahen 3 (tolu) ari dung di tanom bangke ni na monding i. Alai ianggo nuaeng on nang pe di Bona Pasogit nunga adong na mambahen laos di ari partutanonai. Di Pangarantoan pe laos dipartutanonai nama dibahen namanuan ompu-ompu holan angka pahompu, pahompu sian anak disabola siamun, pahompu sian boru di sabola hambirang ni kuburan nai.\nAcara manuan ompu-ompu di udean, adong do namanbahen asa parjolo dipasahat bona ni hasuhuton ma raja ni duhut-duhut (ompu-ompu) tu hula-hula asa nasida mamulai manuan ompu-ompui, dungi diuduti angka pinompar ni namondingi ma muse. Adong muse do adat sian luat naasing, na mamulai manuan ompu-ompu on ima sian bona tulang, dilanjuthon ma ma tu hula-hula laos mangihut ma muse tu pomparan ni namondingi.\nDung sidung acara manuan ompu-ompu, mulak ma tu huta (inganan ni) namonding, laho melanjutkan adat ungkap tujung (tu nasarimatua) sekaligus tu acara manuan ompu-ompu. Marsipanganon do disi, jala mardalan do jambar disi, dohot marhata sigabe-gabe.\n2.5.6.9. UNGKAP TUJUNG DOHOT UNGKAP HOMBUNG\nDung sidung sian udean mulak dope muse natorop i tu jabu, termasuk hula-hula dohot tulang, laho manguduti adat nahombar tu parmonding ni natua-tua i.\nMolo sari matua dope namondingi, jala ulaon partutanona ulaon sarimatua, dilanjuthon ma muse tu namambuka tujung, acara mambuka tujung hira sarupa doi tu namate tunggane, songon naung dipatorang di halaman sebelumna, dung sidungi marsipanganon.\nAlai molo ulaon saurmatua do, ndang dibuka pe tujungi, jala digoari doi sampe tua. Jadi acara di jabu langsung nama tu namarsipanganon, diuduti pasahathon piso-piso tu hula-hula/tulang (molo so di pasahat dope ditingki na pasahat ulos i).\nPada umumna acara di jabu dung mulak sian udean dung denggan hundul parjolo ma marsipanganon. Mangihuthon adat, mamotong pinahan lobu (namarmiak-miak) do disi lengkap dohot na margoarna. Tudu-tudu ni sipanganon pasahaton ni hasuhuton doi tu hula-hula. Hula-hula pe mamboan dengke do disi jala pasahaton na do i tu hasuhuton (namabalu i).\nMardalan do parjambaron dung sidung marsipanganon, dung sidung i pasahathon ni suhut ma piso-piso tu hula-hula dohot tulang napasahathon ulos. Alai laho manghabit tingki songon naung di patorang di halaman sebelumna dumenggan do molo pisopiso i di pasahat di tingki pasahathon ulos i nasida.\nDung sidung i molo ndang adong namanghabaluhon namondingi, jala namomdingi ima ina, lapatanna nunga parjolo ama monding, sahat ma muse tu na mangungkap hombung. Hombung ima songon lamari inganan ni angka barang na arga umpamana barang homitan, hepeng, mas, ulos, abit na arga, dohot na asing. Hombung di pature/dibahen sian hau nabolon, dilubangi jala dipalengket/dilemesi dibagasanna dohot luarna. Pinggirna sipata di ukir gabe uli idaon. Dibahen do tutup na sian hau manang papan napir jala dibahen sordak dohot garpuna asa boi kunci on.\nMangungkap hombung marlapatan pasigathon arta na tininggalhon ni na monding i tu paramanna. Alai molo mangolu dope among manang inong ni paraman nai (natoras na) ndang masa dope mangungkap hombung.\nMardalan ulaon ungkap hombung ingkon naung saur matua manang mauli bulung do na monding i.\nDi hita PANGULU PONGGOK NAIBORNGIN mambuka hombung dibahen molo ina do naparpudi monding, jala ingkon paraman na do mambuka hombung, ipe ingkon jolo mate do natoras ni paraman na i, ndang hea dohot hulahula na asing (hula-hula na marhaha maranggi, hula-hula ni anak manjahe ) dohot tulang mabuka hombung. Najolo manigati hombung, ndang sai holan manigati arta na disimpan di hombung i, alai boi do marrupahon barang na asing umpamana horbo, hoda manang lombu. Alai ianggo nuaeng on holan bentuk hepeng na ma jala godangna ndang pola haru di tontuhon be.\nDung sidung acara ungkap hombung sahat ma tu acara pasahathon hata si gabe-gabe tu hasuhuton/keluarga ni na monding i. Di usahahon ma asa jempek acara i umpamana, sahalak ma utusan sian ganup-ganup horong. Dung sidung i sahat ma tu pangampuon sian suhut bolon. Pangujungina ditutup ma ulaon i dibagasan tangiang sian hula-hula.\nAlai molo dos roha, ala nunga loja be tarlumobi hasuhuton, ndang pola be nian adong acara mandok hata si gabe-gabe, alai langsung ma di rimpun/dipasada dohot tangiang sian hula-hula. Songon i ma sahat ni ulaon i.\nDiposting oleh Roland Hutajulu di 20.01\nbelman pangribuan 14 Maret 2013 01.23\nHoras ma jala mauliate\nPorlu nian paboan ni komandan i , tarsongon dia ma parjambaron namasa di hita Sipaet tua tarlumobi di ulaon Sari Matua manang saur matua on. Adong hubege sipata ninna : Jambar natinutunangan & jambar nasotinutungan.\nJadi boha versi nion artina adong di Sipaet tua songon on\nPahala Sihombing 24 Juli 2016 02.01\nMauliate di hamu panurat,lam martamba ma parbinotoan taringot tu paradat on\nPahala Sihombing 24 Juli 2016 02.02\nho do rokkap hu 2 November 2016 19.42\nADAT BATAK (MONDING) BAGIAN I


Mangoli | Advendespasaribu's Blog\nMarch 10, 2010 · 2:07 pm\nAdat Batak – Pangolihon anak/Pamuli boru – 2\n– Dongan tubu\n– Pasahat panggohi ni sinamot, molo so sahat dope sude\n– Pasahat ulos herbang\n– Marhata sigabegabe\n– Diujungi hulahula\na. Sinamot na gok tu suhut bolon, alai jolo dietong raja parhata ni parboru manang naung gok songon na ginollit\nb. Suhi ni ampang na opat:\n– Pasahat dengke\n– Pasahat parbue gabe\nc. Tu sude tondong na niontang ni paranak dipasahat do jambar nasida ima hepeng na margoar pinggan panganan.\na. Ulos pansamot\nb. Ulos tu suhi ni ampaang na opat:\n– Ulos hela\n– Ulos pangabarai/pangamai (Amang tua/uda ni anak mangoli)\n– Ulos sihunti ampang (Namboru/iboto ni anak managoli)\nc. Suang songoni do angka tutur na niontang ni paranak i ma:\n– Dongan sahuta/aleale\nAnak di halak batak berkewajiban do manopot/mangalap/mangoli boru ni tulang. Molo ndang boru ni tulang di topot, adong ma kewajiban ni paranak dohot parboru pasahat tintin marangkup (bentuk hepeng) tu tulang ni anak mangoli. Paranak mangalehon sabagian, parboru mangalehon dua bagian (dua hali godang ni na nilehon ni paranak), jala dipasada do i dibagasan amplop. Paranak holan patandahon parboru do tu tulang ni anak mangoli alai na pasahathon tintin marangkup parboru do. Jadi dung dijalo tulang ni anak mangoli jambarna i, dianggap ma na nialap ni berena i songon boru tubuna.\nJadi adong ma kewajibanna songon parboru pasahat ulos herbang, dengke, parbue gabe, i do umbahen na adong umpasa na mandok:\nHot pe jabu i tong do margulanggulang\nBoru ni ise pe dialap bere i tong do i boru ni tulang\n3. PASAHAT ULOS TU PENGANTEN\nPasahat ulos holong parboru:\nMardangka salohot, tanda do na sumolhot.\nIse na sumolhot ima na parjolo pasahat ulos:\n– Ulos ni parsadaan\nDung i pinasahat ma tingki tu tulang laho pasahathon ulos sian horong ni tulang ni parboru:\n– Hulahula/tulang tangkas ni boru muli\n– Tulang rorobot\n– Hulahula ni na marhahamaranggi\n– Hulahula ni anak manjae\n– Bona tulang\nAlai molo dipanghataion (marhata sigabegabe), tulang tangkas ni boru muli ma parpudi/pargomgom. Dung singkop on sude, parboru mangalehon tingki tu horong paranak pasahat ulosna.\nPasahat ulos sian horong ni hulahula/tulang ni paranak\n– Hulahula/tulang tangkas ni pangoli\nMolo di panghataion (marhata sigabegabe) tulang tangkas ni pangoli ma parpudi. Tangkas do hita sude mamboto dung sidung marhata sinamot na parjolo dipasahat pihak paranak/pamoruon ima:\n– Sinamot na gok tu suhut na bolon\n– Todoan tu suhi ni ampang na opat\n– Dung i dipasahat ma muse angka pinggan panganan\nSuang songon i do na pasahat ulos pihak parboru\n– Parjolo ma dipasahat ulos pansamot tu natoras ni hela\n– Mangihut ma ulos hela tu penganten\n– Ulos tu sijalo todoan (suhi ni ampang na opat) sian paranak\n– Dipasahat ma muse ulos tinonun sadari\nSongoni do nang horong ni tulang na pasahat ulos, na manjalo todoan (tulang tangkas ni boru muli/tulang tangkas ni hela; molo dung tingkina/giliran ni tulang) angka on do na parjolo pasahat ulos sian horong ni angka tulang dohot sian horongna sandiri. Dung i mangihut ma angka na pasahat ulos hombar tu urutanna. Jadi asa na sumolhot ma na parjolo pasahat ulos herbang.\nAlai molo di panghataion gabegabe, tulang tangkas ma parpudi/pargomgom laho mandok hata gabe. Nuaeng on mardomu tu arga ni tingki nunga adong angka horong ni tulang napajolohon pasahat ulos herbang hape tulang tangkas sandiri ndang dope pasahat ulosna tu penganten.\nParpudi ma dibahen nasida tulang tangkas ni boru muli/anak mangoli pasahat ulos herbang. Jala dung sidung nasida pasahat ulos somalna langsung mulak be, hape adong dope kewajibanna pasahat hata pasugabe. Jadi mangihuthon pandapot ni panurat hurang tingkos do on ai nunga parpudi dibahen nasida pasahat ulos herbang SIJALO TODOAN. Lumobi di uduran ni tulang tung hurang tingkos do si songon i, alana tulang tangkas on do marhara dongan tubuna, jadi tulang tangkas i do tongotong siihuthonon ni uduranna di ulaon i.\n4. MARHATA SIGABEGABE\nUrutan ni na mandok hata/marhata sigabegabe di pihak parboru\nDung singkop on sude mandok hata, dipasahat ma tu horong ni hulahula/tulang ni pihak parboru, urutanna ima:\n– Hulahula (tulang tangkas ni boru muli)\nDung sidung on sude mandok hata, mangampu ma paidua ni hasuhuton dung i dipasahat ma tu hasuhuton bolon asa diampu. Dung singkop on sude diulahon, dipasahat ma muse tu pihak paranak. Paranak pasahathon tu horong ni hulahulanasida laho pasahat hata sigabegabe.\nUrutan ni na mandok hata sian horong ni hulahula ni paranak:\n– Hulahula (tulang tangkas ni pangoli)\nDung sidung on sude diulahon mangampu ma pihak paranak, urutanna ima:\n– Parsadaan marga laos tingkion ma pasahat kado ni parsadaan\n– Paidua ni hasuhuton\n– Dipasahat ma muse tu hulahula asa ditutup dohot ende/tangiang\nDung sidung on sude dipasahat ma olopolop (hepeng), hepeng on sebagian sian suhut paranak sebagian nari sian suhut parboru, pihak paranak pasahathon tu pihak parboru asa dipadomu dung i muse dibagi dua. Bagian ni paranak dipasahat ma tu horong nasida asa dibagibagi laos songon i nang pihak parboru pasahathon tu horongnasida. Dung sidung dibagi tu ganup horong diolophonma panggabean parhorasan 3x (tolu hali)\n5. MANINGKIR TANGGA DOHOT PAULAK UNE\nHombar tu arga ni tingki (demi efisiensi waktu dan ekonomi) nuaeng on dung sidung ulaon unjuk pintor diuduti ma tu maningkir tangga dohot paulak une manang mebat, jala on ma naginoaranna ULAON SADARI. Pihak paranak paradehon jual (indahan dohot sipanganon lengkap dohot namargoarna) na laho pasahatonna tu hulahulana.\nPihak parboru pe tong do paradehon jual (dengke, indahan, parbue gabe dohot lampet) na laho pasahatonna tu boruna. Dipeakhon ma jual on sude di adopan, dung i diujungi hulahula ma ulaon na maningkir tangga dohot na paulak une on dibagasan tangiang.\nPihak paranak mangalehon upa panaruhon (ongkos/hepeng) tu pihak parboru. Paranak mangontang horongnasida (dongan tubu, boru/bere) tu jabu laho manigati jual na sian hulahulana. Laos di tingkion ma pasahat hata tu penganten baru songon tambahan bekal dinasida laho mangalugahon rumatangga na imbaru napinungkanasida.\nParboru pe tong do mangontang dongan tubu dohot boru/berena tu jabu laho manigati jual na pinasahat ni pamoruonna.\nDung i, mulak be ma sude angka tondong/tutur.\n– Molo pesta unjuk dialap jual (ulaon di huta ni parboru) diulahon ma maningkir tangga dohot paulak une.\n– Molo pesta unjuk ditaruhon jual (ulaon di huta ni paranak) diulahon ma mebat\n– Cara pangulahononna dohot sipanganon na pinatupa di ulaon maningkir tangga dohot mebat sarupa do.\nFiled under Adat, Habatahon, Mangoli, Muli\nTagged as Batak\nMarch 10, 2010 · 1:45 pm\nAdat Batak – Pangolihon anak/Pamuli boru\nAdong dua cara pajongjong rumatangga:\nB. Pangulahon ni pesta unjuk (Pamasumasuon)\n1). Ditaruhon jual\nNajolo pangoli dohot pandongani do na laho tu huta ni parboru mangalap jual asa rap borhat tu gareja. Rap udur ma borhat tu gareja pengantin, pandongani dohot sude uduran ni parboru. Ia natoras ni pengantin baoa dohot angka uduranna paintehon do di gareja. Jadi natoras ni pengantin boru dohot natoras ni pengantin baoa songon i nang angka uduranna pajumpang di gareja do. Di son ndang adong sibuhabuhai. Dung sidung pamasumasuon di gareja, rap udur ma tu huta ni paranak laho mangalehon dohot manjalo adat na gok. Molo ulaon sadari do, laos dipatupa ma disi jual sian paranak dohot jual sian parboru (jual ni parmebaton)\nDi tingki saonari on ulaon unjuk ditaruhon jual manang dialap jual nunga jolo diulahon marsibuhabuhai jala rap borhat ma sian jabu ni parboru tu gareja, ala di tingki ulaon adat di gedung hasuhutan bolon nadua sibuk do mandapothon/manosoi angka tondongna be gabe dang adong be tingki marsipanganon. Jadi di tingki marsibuhabuhai nama kesempatan ni hasuhuton bolon nadua marsipanganon.\n2). Dialap jual\nParanak nang pangoli songon i nang uduranna mamboan sipanganon dohot namargoarna laho pasahatonna tu hulahulana. Parboru paradehon dengkena na laho pasahatonna tu pamoruonna. Dung sidung paranak pasahathon tudutudu ni sipanganon tu hulahulana jala parboru pasahathon dengkena tu pamoruonna diuduti ma tu na marsipanganon. Na mamilang tangiang marsipanganon sian paranak do.\nNa mangujungi dohot tangiang laho borhat tu gareja sian hulahula ma, ulaon on ma nanidokna marsibuhabuhai. Dung sidung pamasumasuon di gareja, rap udur ma tu huta ni parboru laho mangalehon dohot manjalo adat na gok. Molo ulaon sadari do, dipatupa ma disi jual sain paranak dohot jual sian parboru na laho pangkeonna di ulaon maningkir tangga dohot paulak une.\nSongon i ma ruhutruhut ni pesta unjuk di halak Batak.\nSelamat datang!!!! Laman ini saya bangun untuk berbagi pengalaman, pengetahuan, kebahagiaan keluarga dan juga berbagi sesuatu yang berharga yang mungkin dibutuhkan banyak orang. Semoga laman ini menyenangkan anda sekalian dan bermanfaat tentunya. Salam sejahtera, Syaloom, Horas Advendes Pasaribu\nPanomuon Select Category Adat Batak Bondar Cerita Batak Gorat Habatahon Habeahan Koor Mangoli Muli Partondion Pasaribu Salam Surat Batak Tarombo Torsa\nTarombo Pasaribu Komplit (Habeahan-Bondar-Gorat)\nmanambus raymondo on Tarombo Pasaribu\nadvendespasaribu on Koor\nmadahliturgi on Koor\npa1000 on Tarombo Pasaribu\nAdvendespasaribu's Blog · Just another WordPress.com weblog